
SIMMUN -1 | 

Koubru Tàng 

S. Lamkhosat Gangte 


Manipur hi square kilometre 22,356 a lien ahi. A gam làilung ahin 
phàicham square kilometre 1843 a lien auma, ziechuh, thingtàng gam 
lientak in a um kim vel ahi. Thingtàng gam hi square kilometre 20,513 
alien ahi. Agam pumpi hawp sawma hawp kuo vel a lien hi thingtàng gam 
ahi. Thingtàng gamhàw ahin, tàngsàng taktak tamtak aum hi. Zie 
tàngsànghaw laka ali tinna chuh Koubru tàng hih ahi a, Tuisuohgiet level 
a pata metre 2562 a sàng ahi. 

Koubru hih tàng lientak leh sàutalc a hia, a nuoilam achun 
Thangching(Thangting) tàng tawh a kimat a, chuleh a chunglam achun 
Tuiluong(Barak) lui chan ahi. Tuiluong lui hi tumlam pang ah a luonga, 
suohlam achun Gun lui a luong hi. Luidung neucha cha tamtak, Koubru 
tàng a pat hin zie lui tenih ahin a luonglut ui. Gammàng lientak tak a uma, 
thingphung phatak tak tamtak a um hi. Tàng a pat atui hung luong sukhaw 
chuh a thienga, atui le a lima a gamsung a cheng mihiemte dingin thàklah 
nm tak ahi. Mun chuom gam chuom a, I chieh tiengleh, zie gama tuihaw 
hih aki duhcha thei mah mah hi. A gama chenghaw hin, zie gam chuh nen 
nuom a sàu a, gam dang him him a hepha puou hi. 

KOUBRU TÀNGA THIL SUOK DAWKTE: 

Gammàng a pat a thil suokdawk, kivei na theih tamtak a um hi. Thinga 
kivei nuomte dinga thing pha tamtak, huolthing, ngieuthing(leihau) leh 
adang dang tamtak a um hi. Thingtàng meh lim tak tak, singzuol, thingthupi, 
tumngek, tingngek, màutuoi/guotuoi, sihzo leh adang dang tamtak le a 
um hi. Koubru gammàng haw hi gamsa chi chuom chuom sasan, sakhi, 



02 


sazuk, saguol, sangal, savawm, Sapeng, Jangsiel, Sakel, Jawng leh vacha 
jat chuom chuom, vaphuol, Vasàwk, làngkek, vagik, àkpa, vakhu, tuklohaw 
dinga chenna nuom (munpi) phatak ahi. Thing gah leh theigah chuom 
chuom, makha, muolhawih, theipangkai, theikhuongchàwm leh adang 
dang atam banah, pakchahaw leh theigah a tam ziekin, sakàp thiemte 
dingin chàngvaite, gamvàk na dinga phatak ahi. Sakàp thiemlo ten le 
thàngkam in, kum chengleh sa tamtak tak a man zing ui. 

Koubru tàng a kitih tiengleh, a tàng pumpi kigenna ahi zienga, ahinla, 
tuchunga I gen nuom pen uchuh, Koubru tàng asànna pen Koubru 
Tàngvum chuh ahi. Zie tàngvum minthan zieka, hih mi tamtak in Koubru 
thusim a het nuom uh ahi. Pathien gingchalote, adiekin, Hindu sakhuo 
hote tihloh, Christiante zieng inle thitha haw chenna munpi a, a nagel uh 
ahi. Kum chengleh, Meitei-ten pathien hona muna a vamat zing uh ahi. 
Kum chengleh Thakau leh Tunpi tiengleh, ahawn hawn in, zie tàng a hih 
kaldawka, Koubru pathien chuh a vaho sek uh ahi. Teksie hàwn Koubrute 
a tih tieng uleh, thithate a gen nau ahi. Thusim ah Koubrute leh Kàwlkàngte 
a kido zing ui tin a nakihe sek hi. Guolluiten Koubru thithate hi thitha pha 
hiding in a na gingchau a, zieziek a chuh, Meitei-ten le Koubru pathien 
(thitha) chuh ana ho uh ahi. 

Koubru tàngvum achun thing le a kek puoa, atàngvum ahin, thitha 
chàng chauh a kek hi. Gàla pata, I et leh, thingkung aki muhloh ziekin 
puon lak tawbang in aki mui. Tàngvum chung achun, munjang cham lien 
beklo aum a, zie mun chuh dàwplak tui kitinna mun ahi. Thil mak tak 
khat chuh, zie dàwp pang tumlam achun Koubru lengpa chutna suong 
kidawh hawihtak a um hi. Lengpa chutna kim vel achun, chutna (choki) 
tawbang hampa bawk aguol guola kidawh tuok chet a uma, etnuom a um 
hi. Zie mun chuh vaihàwma a chutnau Koubru Inpi chuh ahi, akitii. Zie 
tàng hi simtawng bung, tinle ana kimin vawh hi. Aziekchuh, simtawng 
kiti hi chal neucha cha, atànga kek haw chu ahia; thitha chal tinle ana 
kigen hi. A tàng nuoi kàwl thinglak achun, thing pàkcha jat khat 

Ngeisawk(Rododendrone) kiti auma, zie thing hi a pàk tiengleh, a kàng 
a a hawih mah mah zieng hi. Ngeisawk pak hi angei a, a san ahia, mahleh 
Koubru Ngeisawk pàk hivàng a kàng ahi. Chuleh a tàng hih a sàn ziekin 
meibuol in akhuh khum zinga, guohtui atam zing hi. Tu a I gen uh, 
tàngvum nuoia dàwplak nuoi deuh achun Dil lientak chingnih vel alien 
a um kit hi. Tui tamtak aum ziekin, akang kha puoi. Ahinla, chuklai 
guohtui tamlaitihlohin, aluong dawkkhapuoi. Tàngchungadil um kiti 
hih thil mak tak ahi. 

Koubru tàng hih thithate chenna mun ahi, a tih vàngun, achiehsa kum 
tamtak a pat khan ginna I hàt deuh deuh phàt un, Christiantenpàuchamna 
tànginl mang tau hi. Kuki Nampi Pàuchamna ti a ki làwikhàwmte chun 
gimneitak in, an-ngàwla nithum pauchamna, “asawmveina” tin hun chuh 
Thakau 1992 kum khan a vamang ui. Suong khat a tung dawk ua, suong 
chung achun, Pàuchamna Tàng tin a jik ui. Thitha munpi hi tunin 
Christianten pàuchamna tàng a suoh sak tàu hi. Thusim khat achun, zie 
tàng hi pauchàmna a akimat phet in, tàngvum nuoia dàwplak a tui kivci 
kha le tuhin, a kangtai, a tiu hi. Koubru hi Meiteiten a gelsàng bek ziekun, 
Koubru Ima tin a ho sek ui. Aziekchuh, Koubru a pata hung luongtha lui 
neucha chahaw chuh tui mak, athieng leh limtak ahih ziek ahi. I nu nawi 
kichep tawbang ahi tia a gel ziekua Koubru Ima atih uh ahi. Gun lui 
suohlam apata tui hung dawk leh Koubru a pata hung luongtha chuh alim 
dàn akibang puoi. Koubru a pata hung luongtha tui chu athienga, dap le 
adap a, alim màwng màwng hi. Koubru tàngvum a, kal dawk hi ki-at 
umtak ahi. Atàng asàn ziekin, adap tena, huih le athienga, taksa damtheihna 
tawle akituoka,taksa a damthei hi. Amunhi agam en vielte dinga etnuom 
umtak a siem dawk theih ahi. Zieziekchun, kum 1974 vel khan, P.W.D ten 
atànga Jeep kaldawk theihna dingin ana siem ui. Zie bàn achun, tàng 
chunga dil kàwm achun, kichawlhdamna in (Rest House) lientak khat a 
nasàu hi. Etzuina leh chintupna a umloh ziekin, lamlien le asie taa, 
kichawlhdamna in chule a umta puoi. Tàng chunga kalhaw chun thing 



04 


kaihna kànglam bàwla tàngchung a chuh giehbuk kibawl kawma hinkhuo 
a vamat sek uh ahi. Tulaia khantohna tawh kituok a khangdàwngte 
kichiepna mountaineering leh trekking bàwlna ding a le phatak ahi. 

Koubru tànga hih, na kal ding leh, Motbung khuo kawm Pangmuol 
khuo leh Saparmeina Bazar,National Highway 39 a pat a hih, kal pat ding 
ahi. Lamlien a pat a km. 20 vela gamla ahi. Nek leh chak, jan puon, dàwn 
ding kipuok angài hi. Tàngvum na tun tiengleh, gam lientak ettheih nading 
gamla etna (Binocular) kipuok leh chun tàngsàng a pata gam leh guo, 
chuleh gam gamla tak tak nuomtak a enthei ding na hi. Zie Tàngvum a pat 
hin, Silchar phaicham le a kimui. Koubru tàng nuoi, National Highway 
39 kawm tak achun, Laikha a um hi. Zie Laikha mun hi Thadou Kuki ten 
“theose mun” atiu hi. Zie mun ahin, Hindu pathien Shiva lim a kawih ui. 
Koubru Laikha hi Koubru pathien neute chenna tihna ahi. 


Dawtnate: 

1. Koubru tàng hi huoi taka um ahi? 

2. Koubru tàng hi agam miten bangtieng in aphatchuom pih u? 

3. Koubru gammanga a pat a thil suok dawk haw chuh bang bang ahi? 

4. Koubru lengpa hi kuo ahi? 

5. Koubru tàng nuoia Lamlien chuh bang akiti? 

6. Koubru thing pàkcha min khat gen ah? 

SIMMUN-2 


Bunung Phàicham 

S. Lamkhosat Gangte 


Leisiet chung ahin, phàicham mak leh nuom taktak phàicham, Ganga 
phàicham leh Yumana phàicham hi gen theih làwi ahi. Manipur gam hih, 
phàicham cheng thingtàng in a um kimvel a, tua Manipur phàicham kiti 
hih ahi. Ahin, thingtàng lam ah phàicham kiti hih a um bek puoi. Um lele, 
phàicham tih theih ahi bek puoi. Ahinlah, Tamenglong District huopsung 
a, Tamei sub-division, masanga Thadouten Aimol ana tih uh, khuo 
khutawh kinaihcha phàicham lientak khat aum hi. Zie phàicham chuh, 
‘Buning Phaicham’ aki tii. Zie phàicham hi, Imphal a pat a km. 80 vela 
gamla ahi. Zie phàicham hih India sung leh mun dang danga um, phàicham 
haw tawh akibang puoi. Aziekchuh, zie phàicham hi tangchung a um ahi. 
Zie hi English in, ‘Plateau’(tàng chungcham) tin, gen theih ina. Aziekchuh, 
zie phàicham kimvel cheng hih kàwlsie ngen inaum kimvel ahi. Suohlam 
pang ah, Buning lui aluonga, tumlam pangah Tuiluong a luong hi. Suohlam 
panga luong Buning lui chuh Tuiluong ah a luong lut hi. 

Zie Buning phàicham hih, hawpnih in a ki khen a. Phàineu leh Phailien 
tin aki hei. Amau tenih kikal ahin, gammang neucha aum a, zie gammàng 
neucha sung ahin, Buning lui chuh aluong hi. Phàineu sàngin Phàilien 
jaw hih, etnuom aum zawa, chuleh, gam chengin alien jawi. Zie phaicham 
kimvel ahin, gammàng lientak a um kit hi. Hun chengin, zie gammàng hih 
ahing zing a, gammàng dang bangin thingnah haw a kikhel bek puoi. 
Ahin, alàilung a um phàicham ahin thing khat le a kek puoi. 

Buning phàicham ahin, pàkcha hawihtak khat a kek a, mit a et 
in, etchim theihloh ahi. Zie pàkcha hih Muolhawih pàk aki tii. 
Muolhawih pàk hih Thado (June) a pat in Thazing (August) chan 
phàicham sung cheng ahin a pàk seka, a hawihna leh a pàk chun 
micheng lungsung a kipah sak hi. Zie Muolhawih pàk chauh chuh 
hilo in, Aigie pàk leh Tui pàk kiti pàkcha nih dang a pàk zing hi. 
Mihiem lung lamang thei pàkcha Muolhawih pàk hi zie phàicham 
tihloh mun dang him him ah, a hing thei puoa, pàk le a pàk dawk 
zo puoi. 

Zie phàicham hi alien a, etnuom le aum a, mahleh a chàng leh 
mim leh thai a din a pha puoi. Aziekchuh, mun sànga (high altitude) 
a um ahih ziek hina. Àwllentha a pat Vulte kikàl a hin, vuk akie 
zinga, dap le adap hi. Chuleh zie phàicham ahin, tàng neu chacha 
le a tam hi. Amak khat chuh, zie phaicham sung a hin suong pheng 
a um a, zie suong pheng hin thing kehlohna cheng cheng a luoh 
dim kei hi. Zieziekchun, thingphunghaw leh chàng leh mim haw 
ding a hih phalo hidingin ginchàk a um hi. Amak kit khat chuh, 
masanga Gangte thusim a, a na kigen, Galngam kengnung (niek)le 
lampi laitak ah tuni chan hin muhtheih in a umzing nalai hi. 

Zie phàicham kimvela um phàichamhaw leh tàng haw achun, 
thing lien taktak a kek ui. Zie gammànga thing lien taktakhaw chuh 
a bàk a tam puoa, ahin, a sàng thei hi. Ahin, anuoi vel vàng chuh 
a chama vakvielna leh chieh vielna a nuom hi. Zie gammàng 
ahin damdawi a mattheih (medicinal plant) leh vacha tamtak aum 
hi. Ziehaw chuh Thingkek,Makei,Vàupàk leh Bàibek thing pak haw 
ahi. Adangle tampi aum hi. Ziehaw a pat hin, masang a pat tuni 
tieng hin, damtheihna Ina nei ui. Thing lien taktak Huolthing, 
Ngieuthing(Leihau), santebel leh Dapthak a tam hi. Zie chauh chu 
hilo in, pasi, papàk leh pachang, pacħawk, pa dang dang tamtak le 

a kimui. Chuleh, mau, guo leh ting, dàwnpàwl le tamtak a um hi. 
Mun tamtak ah, guova leh guo dang tamtak le a kek hi. Gammàng 
lien a hih ziekin, thil cheng cheng a kima, theigah jat tamtak le a 
um hi. Ziehaw chuh makei, theilensin, theipangkai kiti haw hih a 
hi. Sa le, saguol, sangal, savawm, sakhi, sasan, guldu, ngàu leh 
jawng tih haw a tam hi. Zie ban achun, vachate vagik, àkpa, vasàwk 
vakàwlkàploh leh janlai pengpelep haw le tamtak a um ui. 

Gammàng lientak sunga hung luong dawk, luidung haw chuh, 
luidung dang bang in, a git a kihe puoi. Adum jenjuna, lauh a um 
mah mah hi. Zie phàicham nisuoh nalam pang a chun, tui 
kikhawhtha (Waterfall) sàngtak khat feet 400 a sàng, dan thum 
aum hi. Chuklài leh zie tui kikhawhtha hi etnuom aum mah mah 
hi. Zie tui kikhawhtha hi asàn bek ziekin, kuomah a naih ngam 
aum puoi. Suong kuohawm haw a chun jawng leh ngàute a giek 
sek ui. Zie Buning phàicham hi muol leh tàng in aum kimvel ziekin, 
a gam hih a hinga mihiemte dingin damtheihna chauh hilo in, halhna 
le a piei. Dàwnpàwlbung, Thingtukbung leh Jampi tànghaw hi zie 
phaicham vel a chuh um ahi. 

Buning phàicham hi Manipur gam ningkawi khata um himahleh, 
a hawih dàn ennuom, kum chengin mitamtaktak a chieh sek ui. 
Manipur sawrkal in panla henla, hawihtak in entup leh, phaicham 
minthang leh khuonunga Thingtàng mite dinga kilietsakpih theih 
tak hiding ahi kitileh, kigenvàl puona. India sawrkal in Hydel 
Project tui thahatna a pata meivàk lakdawk ding a guong ui. Thil 
kiguongte hi sukpitin a hih tieng, adiekin, Manipur gam mite dingin 
phachuom mah mah ding ahi. 

Dawtnate: 

Anuoi a dawtnate hih dàwngah: 

1. Buning lui hi bang lui ah aluong lut hi ? 

2. Bang zieka Buning phàicham hi chàng leh mim haw dinga phalo ahi ? 

3. Buning phàicham vela um tang haw chuh bang tang tang akitiu hi ? 

4. Buning phaicham sunga thing mantam nih jikin la, Bumingphài 
a sate na het thum min jik ah? 

5. Zie phàichama pakcha hawihpen chuh bang pakcha ahi ? 

6. Buning phai hih Imphal apat a Km bangzah a gamla ahi ? 

7. Buning phàicham hih a kim leh kieng a chengte dingin bang 
phatchuomna a um hi? 

SIMMUN-3 | 

Khawvel Guolsieka Manipur Minthannate 

Thanglienlal Thangzom 

Manipur sunga minthangte chauh hiloin, guollui haw lak a le khawvel 
pumpi guolsiek a chungnungpen thei ding bangjat ahim ana um ui. Mahleh 
a puihuoi ding umloh ziekin, hetpihloh in, a hinkhuou ana beitai. Vak 
hettheihhaw chuh-Kapkhovung, Thokhawl, Vungkang ahiu hi. 
Kapkhovung hih milien tak, kiphu tak, chuleh, ko sàngtak, a ko chule feet 
3 vel hina tin, a mu ten a gen ui. Phaipi tuola a vàkvielna ah, a dàwk vel 
vul zo hi. A taksa mel a liet chauh hiloin, a hàtdàn le mihiem chungvuma 
tha neihna a nei hi. Vak min phak theih a hatna milaka ana kitaklatna khat 
chuh, Sielchal nau nga khat a tu a, mipi’n Sielchal chu a jep ua, Kapkhovung 
chun adin munin làwnglo hiel in a tu zo hi tin, a muten a gen ui. 

I chennàu Manipur gam neucha hih guolsiek lam ah khawvel hettheih 
in a hung um dawktai. India sunga State cheng ki-eina National Games 
ale a hàtpen hihna I mukhatau hi. Polo kiti, ei hàwn Sakawl Kangchei I 
tih u hile, Manipur a hung kipan guolsiek khat ahia, tun vàng khawvel 
pumpi a ki-elna khat ahung hitai. Guolsiek a khawvel pumpi ki-elna a 
India thasanga va pang, Manipur numei leh pasal ten medal a mu sau sau 
tau hi. Mister Universe kiti sahawih khawvel a Mister a ki-elna 1987 kum 
a Mister India anakai, Manipur chapa. N. Maipak Singh khan a gietnan 
ana pang hi. Chun Pu A. Bobby Singh in 2011 kum khan a khatna ana lai. 
Thoiba lehNilkamol le India thasangin khawvel a Hockey ki-elna a, a va 
pang ui. Dingko Singh le Boxing a amah weight category ah Asia sung ki- 
elna Bangkok mun ah Gold Medal ana mui. Apienna gam inle kipahpih 
leh kithangatpih etsaknan Phaituol a lampi khat “Dingko Road” a satau 
hi. Amah chauh hiloin, Weight iifting kiti thilgik dawpna ah Kunjarani a 
minthang hi. World Sports Meet 2001 a Manipur chaħu Breyeshwori in 

Hammer Throw a Silver medal ana chang hi. National Junior Football a 
le Manipur team in kizawm in nihvei Ghampionship ana lau hi. Tuni chan 
hin, numei football team le India sunga dingin Manipurte nangthei a tam 
puoi. Football a le Renedy Singh, Tomba Singh leh Surkumar Singh 
International players ahi tauhi. Tulai Olympicaki-elna cheng ah, Manipur 
akiguo zing uh a, National Level ah medal a va mu zing ui. Khawvel a 
hettheihpen khat chu Boxing Lengnu M.C. Mary Kom ahi. Amah hin 
National Level a Gold medal tamtak ala a, Intemational Level ale Gold 
Medal sawmlekhat vel leh Silver nih a la tai. Khawvel a, amah guola 
minthang atam puoi. 

Manipur le guolsiek ki-elna cheng ah, a pang zing ua, a ahun cha a 
kisinna a nei zing ua, ma a sawn jel ui. National Garnes ale 1998 kum in 
Manipur in Team Championship a lau hi. 

Mihing khat a hung piengin, lei go luohna dinga neulai a pata sep ding 
- seploh ding, gen ding, genloh ding, nek ding, nekloh ding, a hun leh 
hunlo, sephat, kichawldam phat, het a kitup cha a zuih ding, chuleh taksa 
utchakna um mahleh, kitim ding apawimawh hi. Guolsiek a mi chungvuma 
minthan guoten le, a chunga kigen haw hi zuihloh theihloh ahi. Khawvel 
hetkhama Manipur vataklang zo guolsiek mite’n le kum leh tha luta a 
kihahbawlnau vainunga a suklat uh ahi. 

“Taksa hisel sung ah lungthim pha aum hi” tin ithuchingin a gen hi. 
Zieziekchun, kuole lungthim hatna din damtheihna neih tei a ngai hi. 

Thumal hilhchietnate: 


1. Boxing 

= Khuttum a kisukna 

2. Football 

= Pekluma ki-elna 

3. Vollyball 

= Khuta ball bet a ki-elna 

4. High Jump 

= Kungkalh 

5. Long Jump 

= Taihlenchawp 


Dawtnate: 

1. Guollui laia ei mite laka ana hathaw mi khat min jik ah. 

2. Thokhawl in, bangzieka“Vaklohmubangkhuoiyingneikahi” atih ahi? 

3. Dingko Road hih huoi a um ahi? 

4. Manipur in National Games a team championship a lakna khah 
bangtik kum ahi? 

5. Khawvel guolsiek ki-elna ah Manipur chanute kuo kuo ava pang sek u? 

6. Manipur mi football a Intemational player changzo haw minjik ah. 

7. Boxing Lengnu Mary Kom hin Gold Medal bangzah a mu ta? 

8. M.C. Mary Kom India Govt. in a Chawihsanna pen gen ah. 

SIIVIIVIUN-4 | 

Khawhet Theihna Chi Ngate 

Thanglienlal Thangzom 

Mihiem leh ganchahaw hin khawhet theihna chi nga a nei chiet ui. Zie 
haw chuh: 

Vun — Zie hin a het theih haw chuh: 

(a) Asat, avawt, (adap) 

(b) Khawihkhak, 

(c) Ana leh a zau. 

(d) Nak - Thil nam hetna. 

( e ) Lei - Alim, a limlo, a thuk, a kha aphak leh a al hetna. 

(f) Mit - Thil muhtheihna. 

(g) Bil - Khawjakna. 

Vun: 

Vun hih mihiem dinga pienpih puon ahi. Mi khenkhat mul hàu aum a, 
khenkhat chuh mul neilo le aum ui. Numeite hin atàngpin, mul a neitawm 
ui, a hin numei khenkhat mul hautak le a um hi. Mul hih nu leh pa a pat a 
pienpih ahi. 

Vun nuoi ahin khawhetna thagui li vel a um hi. Vun pawthuol hih ni 
28 zawhcheng leh kitheng sek ahi. Zie chuh I kisil tiengleh a nin a pang 
sek ahi. Vun sungnung pen ahin thisan zung a jam a, zie chun I vun a 
ding a an apiek zing ahi. Khuti chun, zie a pat a chun vun thak a hung 
kisiem a vun hih hing zing a um thei ahi. Chun, vun lailung ahin, mul 
kiphuhna bulpi leh khuo-saul kisiemna a um hi. Vun nasep tàngpi chuh 
anuoi a haw hih ahi: 

(i) Natna hik daltu ahi, 

(ii) A khàwkdungzui a kisàng thei ahi, 

(iii) A dap hetna ahi, 

(iv) Vitamin D kisiemna ahi, 

(v) Asa adap sutuoktu ahi, 

(vi) Vo chapno leh taksa sung a tui lutding dàltu ahi, 

(vii) Taksa vo siem na ahi, 

(viii) Sam leh tin kisiemna ahi. 

Vun hih mihiem dinga hawihna leh damtheihna a hihziek in, phataka 
etkawl angai hi. Nek pha, nekthiengtho, nicheng a kisukngim zing hih vun 
damtheihna a hihziek in, gelkhàwk ding ahi. 

Arnioia kigente hih vun hawih saktu a hiu hi: 

(i) Nicheng leh kisawihzawi ding ahi. 

(ii) Jingkàl nisuoktung leh minute 20 vel kisuklum sak ding, 

(iii) Nicheng leh tuithieng khàwn sawm vel dàwn zing ding, 

(iv) Bàwngnàwi khàwn khat ni cheng leh dàwn ding, 

(v) Vitamin-“A” tamna ancheh-lohing nek zing ding, 

(vi) Chi leh chini, thàu a kikang sa leh ancheh hahnekloh ding; coffee, 
aktui, alu chip, theitui vawt (cold drinks) nek tàwm ding, cosmetic 
thil hahmatloh ding. 

Nak- Thilnam hettheihnate: 

Nak sung lam hih puon kithep tawbang a kithep a um, chuleh ti le a no 
tak ahi. Nak hàwm sung ahin mul a kek a, zie hin pawlam a pata nin hung 
lut dinghaw adàldawk hi. 

Nakhàwm sunga thilnam hettheihna Olfactory kid nuoi 10 a um hi. 
Ziehaw hin thilnam hetkhentheihna chi 4000 vel a hekhen thei hi. Thilnam 
hetkhentheihna hih thuok apat a hi. Thilnam cheng hetkhentheihna, 
Olfactory Corix apat a chuh, thilnam hetkhenna hung kipan ahi. 

Nak in à septheihhaw chuh: 

(i) Huih sukthieng a thil buok umhaw nakmul in a nang hi, 

(ii) Natna hik umhaw chuh naptui in a hun tawk dawk hi, 

(iii) Huihdap chuh nak sunga suklumin a um a, chun sukno in aum hi, 

(iv) Thu kigenhaw sungeihin a pang hi, 

(v) Chuop sunga huih lut leh pawtna ding kawt ahi, 

(vi) Ihmut tieng leh nak hawma hat ahi. 

Lei - Alim - a-al hetkhenna: 

Mihiem lei hih aguhbei pheh chauh a siem ahi. Lei hih hun cheng a 
tawi zing zieng ahi. Lei in a hettheihhaw chuh: 

(a) A thum, 

(b) A-al, 

(c) A kha, 

(d) A thuk, 

(e) A phak. 

Leivun hih ni 10 zawhchengleh athak a kitheng jel sek ahi. Lei thil 
hetkhentheihna (taste buds) kiti hih nicheng in 10,000 a neih ahi. Zie haw 
hih ni 10 zawh chenga kithengsek ahiu hi. Lei thil hetkhentheihna hih 
thuok apat ahi. Athum ahih tieng leh lei muk in a hea, a-al ahihtiengleh lei 
pang, a pek lam in a he a, thuk ahih tieng leh lei pang sunglam in a he a 
chuleh, a kha ahih tieng leh lei bul chunglam in a hei. 

Mit: 

Mit hih taksa dinga meivak ahi. Mit umlo hinkhuo chuh thimlak a 
cheng tawh kibang ahi. Mitmul hin khawsaul mit sunga lut ding leh nin lut 
ding a veng hi. 

Mit nasep dan hih camera nasep dan tawh kibang ahi. Mit sunglam ah 
bàng vawm khat a um a, zie chuh retina kiti ahi. Pawlama thil kimu chuh 
mit sunga retina achun a kibungbutun in a um a, camera ale zie tawbang 
a chuh um ahi. 

Mit lai vawm sunga lens kiti hai tawbang khat a um a, zie chun pawlama 
thil um, a gamla leh a naihaw kibang in ei muh sak thei hi. Zie lens (mit 
chang) hih a hung hawihloh phat leh a nuoia mit natna haw hih a hung 
um sek hi 

(a) Diplopia - Thil khat chuh thil nih a muh, 

(b) Myopia - Thil gamla a um mutheilo, anai a um chauh 

muchien thei, 


(c) Hypermetropia 

(d) Presbyopia 

(e) Astigmatism 

(f) Cateract 


Thil gamla deuh a um muchien thei, anai 
muchien theilo, 

Thil neuchahaw muchien theilo, 

Thil mal zen zun a mu, 

Mit kang, mit chang sie ahihloh leh nin in akhuh, 


Mit chang (lens) phatlohzieka khuo mutheilo haw chuh a tamjaw 
mitbelh belh in apha thei hi. Mit hatloh ziekin luchang natna aum nuom 
hi. Mit belh ding hih eimah deihdan dan a belh lo a, Doctor a phatak a test 
bawl aphai, khutilo chun mit hih kisuksiet theih ahi. 

Dawtnate: 

1. Vun hih thuoh bangzat a siem ahi? 

2. Vun hinkhuo hih ni bangzat ahi? 

3. Vun phatchuomna haw bang bang ahi? 

4. Nak in thilnam bangzah a hekhen thei em? 

5. Nak nasep chi chuom chuom gen ah. 

6. Lei in thil hetkhentheina bangzah a nei hi? 

7. Lei hih Bible in bangtawh a tehkal hi? 

8. Mun gamla mutheilo mit natna chuh bang akiti? 

9. Mit sung a thil lim hung kilatna chuh bang akiti? 

10. Mit natna chichuom chuom haw hilhchien ah. 

SIMMUN-5 

Thin Nate Etkawl Dan 

Thanglienlal Thangzom 

Hepatitis kiti hih thin nat tihna ahi. Thin nat hih chichuom chuom a 
um hi. 

Jaundice: 

Jaundice kiti hih vun, vunnem (mucous membrane), mitkàng a thinkha 
tui (bilirubin) a tam tieng leh, a-eng banga a hung engdawk khuh tih na 
ahi. Zie Jaundice hih thisan a bilirubin a tama, chuleh bile pigment thinkha 
tuiniek a, a umden tieng leh hung eng dawk sek ahi. 

Mit en theihna ziekte: 

(i) Thin nat, 

(ii) Thisan (red blood cell) a siet tieng leh, 

(iii) Thinkha tui (bile) a pawt dawk theih loh tieng. 

Hepatitis A: 

Hepatitis A hih masang in, natna kilaktuoh theih, (infectious) chuleh 
mipi nat guol (epidemic) hithei natna tin a na kihei. Zie a natna um theite 

chuh: 


(i) Khuosik 

(iii) Thabei 

(v) Guh leh chang nat 


(ii) Luchangnat 

(iv) Taksa na chet chut 

(vi) Zun a eng banga eng, 

Kilaktuoh theih natnate: 


(i) Zun leh ek a pat 

(ii) Lo kapna, needle-syringe mat khàwmna a pat 

(iii) Numei-pasal kipàwl na a pat, 

Zie Hepatitis A hih a tangpin zen damtheih ahi. 

Hepatitis B: 

Zie Hepatitis B hih masang in, Serum Hepatitis tin a na kihei. Anatna 
hih a natpi a vei a pat kal 6 a pat tha 6 sung a hung khawksie sek ahi. 
Hepatitis B virus a pat a natna hih sawt tak a nat tiengleh, zie thin nat hih 
Cancer (Hepatocellular Carcinoma) a suok sak thei hi. Zie Hepatitis B 
natna hih khawvel pumpi a um ahi. Ahin, gam khangto lo, gamsa gam 
ah a hat diek hi. Hepatitis B natna hih anuoi a haw a pata hih kilak sawn 
theih ahi 


(i) Nu a pat : Hepatitis B vei nuten, nau a vawp u leh a chate 

chun le a vei nuom ui. 

(ii) Kitimatna a pat : Numei-pasal kipàwl na a pat a kilak tuoh 

theih ahi. 


(iii) Damdawi kapna : Hepatitis B thisan kipiektuohna, syringe kikawp 

na, ha siem na, vun a thil jikna leh adang dang 
a pata kilàk sàwntheih ahi. 

(iv) Lampi chuom : Naupang kichiem khawnihaw, a kisuknat nau 

maha a pat, uithak vei haw, kuol na khat a kuol 
khàwmna a pata le kilàk sàwn theih ahi. 


Kiven dan ding; 

Hepatitis B hih a sukdam theihna ding damdawi chuh a um puoh a, 
mahleh, a kiventheihna ding lo kàpthawh (Vaccine) a um hi. 

Hepatitis B Vaccine hih plasma derived vaccine ahi. Zie vaccine 
hih thumvei kikap a ngai hi. A lo hih thumvei a kikap zawh tieng 
chauh leh nasem thei pan ahi. Booster dose kum 3-5 zawhleh khatvei 
kap kit ding ahi. 

Vaccine kap ding dan: 

1 st dose - 1 ml - 0 year 

2 nd dose - 1 ml - 1 month (thakhat) 

3 rd dose - 1 ml - 5 months (tha nga) 

Naupang kum 10 nuoilam cheng hih kikapna 0.5 ml a kap ding ahi. 

Hepatitis C: 

Hepatitis C hih 1989 kum a hung kihedawk pan ahi. Hepatitis C hile 
thisana kilak tuoh theih natna ahi. Adiek in, thisan kipiektuohna apat a 
kila sàwn deuh ahi. Akivenna ding damdawi um nailo ahi. Tuchan a ki 
etkawlna ding a damdawi kimang chuh Intuferon ahi. Ahin Intuferon 
hih a man a tamziek leh kàpthawh ding ahih banah, hapta khat sunga 
tam tak vei kap ding ahihziek leh phat sawt tak kap ding ahihziekin, 
etkawl a haksai. 

Dawtnate: 

1. Hepatitis hih bang tihna ahi? 

2. Virus a pata thin nat sak haw chuh bang bang ahi? 

3. Hepatitis ‘B’ thin natna banga hung kipan ahi? A kilaktuoh theihna 
haw gen ah. 

4. Hepatitis ‘B’ thinnatnahih ventheih ding dan gen ah. 

5. Hepatitis ‘ C ’ thin patna hih bangtik kum a pat kihedawk pan ahi? 

SIMMUN-6 | 

Tui leh Huih a Pata Naltnate 

Thanglienlal Thangzom 

Tui a pata natna theihhaw (Water Borne Disease): 

Mihiem hih tui bei a hingtheilo ahi. Mihiem taksa hih 70 % (100-a- 
70) tui ahi. Mihiem taksa hih tui thienglo dàwn ziek leh namat na a pat 
a damlohna hung um ahi. Mihiem hih an nelo in hun sawtpi a hingthei 
a, tui bei in nikhat le hintheih ahi puoi. Tui thienglo mat ziek leh dàwn 
ziek a damlohna hung kipan haw chuh, tui a kipata natna (water borne 
disease) tin a kihei. 

Tui a kipat a natna hung um haw: 

(a) Viral - Viral Hepatitis A, Hepatitis B, Poliomyelities, 

chapangte natna Rotavirus ekkhawh ahi. 

(b) Bacterial - Typhoid khawsik, Parathyroid khawsik, Cholera. 

(c) Protozoan - Amoebiasis giardeasis. 

(d) Helminthesis (Hut) - Round worm (Hut kawm), Thread worm 
(Hut si), Hydatid disease. 

Tuinuoi a ganhing a pat: 

(a) Snail - Schistosomiasis(Chengkawl) 

(b) Cyclops - Guinea worm, Fish worm. 

Damdawi:: 

Thil siemna (industry), buh phatna dinga kitheh (lei phatna le) ninnen 
haw hih tui subuoktu ahiu hi. Zie nin a pata damlohna hung pawtdawkthei 
haw chuh detergent solvents (puon sawpna surf nen), cyanides, heavy 

metals, minerals, organic acids, nitrogenous kiti damdawihaw leh lo haw 
a hiu hi. Zie haw hin mihiem taksa a sukkhak chauh hilo in, tui nuoi a um 
nga leh ganhinghaw, mihiem in a nek sekte a pat in le natna a pie sàwn 
thei hi. 

Zie tui thienglo haw hih, tulai a tui sukthienna kimanghaw hin a sukthien 
zawhloh a um hi. Zie a chunga kigenlo tui a pat a damlohna hung um thei 
haw chuh: 

(a) Ha damlohna: Fluoride kiti lo haw hih lmg/litre a atel leh dental 
caries kiti haw damlohna a um sak hi. 

(b) Nausen dup dekduk a pieng: Tui a nitrate a tel tam leh Methaeglobinae 
kiti chapang dup set sut a pieng a um sek hi. Ahin zie tawbang hih 
a tampuoi. 

(c) Thisan gui natnahaw (Cardio Vascular Disease): Tui thienglo hahmat 
leh dàwn ziekin thisan gui natna a piengthei hi. 

(d) Tui thienglo mat ziekin Trachoma Conjunctivitis (mit natna haw), 
Ui-thak (Scabies) chuleh Ascariasis natnahaw a umsak thei hi. 

(e) Ganhing thokànghaw hin tui nin chunga tui a hun thàu in, natna 
puoviel in a hung pang uh a, araau haw a pat chun Malaria, 
Filaria, Arboviruses, Onchocirciasis, African Typanosomiasis 
haw a hung um hi. 

Tui Sukthien Dingdan: 

Mihiem hih tuithienglo dàwn ziek a damlo thei ahi. Zieziekchun, nek 
ding leh mat ding tui hih sukthien zing a ngai hi. Tui sukthien hih chi nih in 
akhentheihhi: 

(i) Mi tamtak mat dinga sukthienna, 

(ii) Mi tawmchah mat dinga sukthienna. 

Mi tamtak mat dinga sukthien na(Large Scale Purification): 

Mi tamtak. mat dinga sukthien na hih khuopi a piek ding a ki suthieng 
haw hih ahi. Zie dan a sukthienna hih a nuoi a bang a hih bàwl ahi: 

(a) Tui tamtak khawlkhawm (Storage) (Tui kiting) 

(b) Tui sukthienna (Filtration) 

(c) Lo mang a sukthien (Disinfection). 

(a) Tui tamtak khawlkhawm (Storage): 

Tui a hungput na a pat tui lak a, mun khat a tui tainpi khawl khawmna 
a kibàwl in, zie a pat a chuh kisuthieng pan ahi. Tui tampi a kikhawl 
khawmna mun ah dakkal 24 a hung um tiengleh 90% a nin a thieng thei 
hi. Chuleh Oxygen tui a um chun lo leh ai (chemical substance) haw le a 
suthieng hi. Chun, ni 5-7 chan a kikawih khàwm tiengleh tui a um natna 
(Bacteria) 90% a thi sek hi. 

(b) Thit thiengna (Filtration): 

Tui thit thieng hih tui sukthienna ding a anih na ahi. Zie tui thit thieng 
hin tui a pat natna siemtu Bacteria 98 - 99% hih a suthieng thei hi. Chun, 
anin dang haw le a suthieng hi. 

(c) Lo/Damdàwi mang a sukthienna: 

Tui sukthienna dinga a thumna chuh, lo mang a sukthienna hih ahi. 
Zie hih Chlorination tin le aki hei. Zie hih chlorine damdàwi tui lak a 
kihel a, Chlorine damdàwi hin tuilak a natna hik um haW a thah a, tui hih 
a sukthien sek ahi. 

Mi tawmcha matding a sukthienna (Small Scale Purification): 

a. Tui àwmso a mat ding (boiling water). Insunga mat ding a phapen 
chuh tui àwmso a mat ahi. Tui awmso hih minute 5-10 kikal bek 
sosak ding ahi. Zie tui ki àwmso hin tui a natna hik Spores, Cyst, 
Ova haw cheng a thah sek ahi. Zie tui ki àwmso hin tui hat (hardness 
of water) a sukniem sek hi. Zie hin tui a Carbondioxide a lakdawk 
a Calcium Carbonate a tamsak hi. 

b. Damdawi mang a sukthienna: 

Damdawi mang a sukthienna hih a nuoi a damdawi haw mang a 
hih sukthien theih ahi. 

I. Bleaching powder II. Chlorine solution 

III. High test hypochloride IV. Chlorine table 
V. Iodine VI. Potassium permanganate 

c. Thit thiengna (Filtration): 

Insung a mat ding tui thit thiengna hih filter chi chuom chuom mang 
a sukthien theih ahi. Zie ding a kimang tàngpi chuh Pastur Chamberland 
filter, Berkefeld filter, Katalyn filter haw hih ahi. Zie tui sukthienna dinga a 
thupi pen chuh a khuoiluthaumei khuh ahi. Zie chuh Silver Catalyst a 
kituom ahi a, natna hik (bacteria) hung bek haw chuh ‘Oligodynami’ 
Silver ion hin a thah sek ahi. Akhuoiluthaumei hih thil hihthiengna (hard 
brush) rnang a hapta khat zawh cheng leh sawpthien jel ding ahi. 

HUIH A PAT A NATNA UMHAW (AIR BORNE DISEASE): 

Mihiem hih huih umlo a hing theilo ahi. Ahin, huih thienloh ziek in 
natna chi chuom chuom tampi a um sek hi. 

Huih a pat a natna hung um haw chuh chil (Saliva), chih (Sneeze), 
Khuh (Cough), Chil sietna, mipi lak a thugenna haw apat a kilatuohsek 

ahi. Zie a pat a hung pawtdawk tuithi haw chuh, mit, kamhàwm, vun nem 
haw ahun sukkhak tieng kilatuoh sek ahi. Natna hik 10 mm leh asang a 
lien zaw cheng hih nak mul in a dal thei a, ahin, 5 mm sang a neuzaw 
cheng vàng a sungah a lut sek hi. Zie natna hik tuithi banga leng in 30-60 
cm a kigamla kal sung a kila thei ahi. Natna hik kilaksàwn theih haw 
bacteria, virus adang haw hih neucha ahia, munkhat ahin a million khat 
a um zieng thei ahi. Zie haw chuh midang dinga natna kipatna a hisek hi. 

Huih a pat a kilaksàwn theih natnahaw chuh: 

(i) Chuop nat, (ii) Buksie khawsik, 

(iii) Chapang gawl bing natna (Diphtheria), 

(iv) Khuhsau (Whooping Cough), (v) Tuberculosis (TB), 

(vi) Sensi (Measles), (vii) ChickenPox, 

(viii)SmallPox. 

Chuop natna (Acuterespiratory Infection): 

Mihiem natna lak a chuopnatna hih atam pen lawi ahi. Zie natna hih 
chapang leh aliensa le nat theih ahi. Àwmna akitih tiengleh a chuopna 
hisek ahi. Zie awmnat hih a kipat theihna atam hi. Bacteria, Virus leh 
adang dang ziek a hithei hi. Awmna haw hin khuh, gàwlnat, hat haksa 
chuleh khawsik a nei sek ui. 

Buksie khawsik (Influenza): 

Zie natna hih Influenza Virus a kipan ahi. Zie Virus hih A, B leh C a 
n m hi. Mi tamjawn a vei khak uh buksie khawsik hih Influenza a kipan 
ahi. Zie a damlote hin dapsak, khawsik, ti hiselsul, guhnat leh khuh a nei 
ui. Zie natna hih huih a pat a kila ahihziekin, adamio khat akhuh tieng leh 
midang in a làksàwn theih sek ahi. 

Naupang gàwl bing natna (Diphtheria): 

Zie natna hih Corynebacteria Diptheria kiti natna hik a kipan ahi. Zie 
a nate hin gàwl sung nat, hat haksa anei ui. DPT kikap hin zie natna akipat 
kivenna ahi. 

DPT hih chapang damdawi kikap, chithum kigàwm ahi. 

D= Diptheria 

P= Pertusis(Whooping Cough) 

T= Tetanus. 

Naupang khuh sau (Whooping Cough): 

Naupang khuhsau (Whooping Cough) hih kikaih tuoh baihlam tak natna 
ahi. Zie hih natna hik B-Pertusis kiti a pat ahi. Zie natna hih naupang ten 
khawsik ahun nei uh a, a khuh tieng uleh sau tak tak in akhuh sek ui. Zie 
a kivenna ding hin tulai in DPT a kikap sek hi. China ten zie hih “Hundred 
days cough” - Ni zakhat khuh a ti hiel ui. 

Tuberculosis (T.B.): 

Tuberculosis kiti hih Myecobacterium Tuberculosis kiti natna hik a pat 
kipan ahi. T.B. hih atangpin chuop ah aum nuom diek hi. Zie natna 
hih gilsung, guh, thuok, guh kisuktuohna lak, vun chuleh taksa dang 
dang ale um thei hi. T.B. hih gancha, bawnghawn le a vei thei ui. Zie 
chuh Bovine Tuberculosis tin aki hei. Zie bawng apat a chuh mihiem ale 
chuthei ahi. 

T.B. hih khawvel a natna lak a tampen in akihei. Zie natna hih 
kiventheih, kikhawihdam theih ahihvang in mi thih tamna pen ahi nalai 
hi. 

T.B. a nat hetheihnahaw: 

i. Kal 3-4 vel khuh zing, ii. Nitak lam cheng leh khawsik sek, 
iii Awmnat nei, iv. A khuh cheng leh khaksawh um zing, 

v. A khàksawh a thi um, vi. Taksa gàwng deuh deuh. 

A hetdawkna ding a bàwl ding dan: 

i. Tuberculen test, 

ii. X-ray (awm) a lak ding, 

iii. Khaksawh etna neih ding (Sputum examination). 

Khaksawh aT.B. hik a um leh kiven thiem angai hi. Aziekchuh, amah 
khuhna apat a hih midang in le akilak theih ahi. Ahin TB vei hin a 
khaksawh a, a hik a umloh leh kilak sawn theih ahipuoi. 

Tupet hin, India gam sunga T.B. hih natna buoipih umtak ahihziek in, 
sorkal in DOTS kiti T.B. ki-etna ding a hun siem dawk tau hi. Zie 
programme achuh sorkalin damdawi athàwna, T.B. veite kawma apiek 
ding uh ahi. Khuti a chuh phatak a ahun nek uleh, hung damthieng thei 

ui. 

Sensi (Measles): 

Sensi hih Naupang natna kilaktuoh baihlamtak natna ahi. Zie hih 
Myxoviruses kiti natna hik apat kipan ahi. Zie a damlote hin tisat, khuh, 
àwmnat, khenkhat chuh ek-khawh le a um ui. A tisat ni 4 zawh leh hung 
suok dawk in tin, a ti hung bawlin, zie zawh tiengleh hung dam pan dmg 
ahi. Sensi vennna hih chapang tha 9-12 sungin a kikap sek hi. 

Chicken Pox (Sumphuk neu): 

Sumphuk neu hih Varicella tin le akihei. Zie hih Vericella (V-2) Virus 
a kipan ahi. Zie natna neite chun khawsik, taksa nuomlo chuleh tibawl 
anei sek ui. Thihpih hiel ding natna vang ahipuoi. 

Small Pox (Sumphuk): 

Sumphuk hih Variola Virus a kipan ahi. Zie hih malai a mi thihgamna 
natna ahi. Ahin tuhin vang a um bek tapuoi. 

Dawtnate: 

1. Tui apat hin damlohna a hung um thei hi? Bang bang na het a um hi? 

2. Tui sukthien ding dàn jik ah. 

3. Insung a matchak ding tui sukthien ding dàn j ik ah. 

4. Huih hi mihinga dinga a pawimawh dàn jik ah. 

5. Huih a pata hung kipan natna kilak sawn theih haw bang bang ahi? 

6. T.B. kiti natna hih bang ahi? 

7. Buksie khawsik hih bang apat a hung kipan ahi? 

8. Tui awmso hih bangziek a pawimawh ahi? 

9. T.B. vei hetdawkna ding a test bawl pawimawh haw gen ah. 

10. Sumphuk neu (Chicken Pox) vei haw hih bangtin a hung um u? 

SIMMUN-7 


Vasco - da - Gama Chanchin 

S. Lamkhosat Gangte 

Portugal lengpa Manuel I hih, kuong tàwla gam hàwlte kithuohpih 
hàttak leng lien khat ahi. Europe gam leh Asia gam adiek in, India leh 
China gam tawh sumkàwlveina hih a na deih ui. Amàu in, Asia Minor tih 
chuh (Arab gamte) chun tuisuohgiet a hun pal kaih uh a ngai hi. Arab 
gam Turkey-ten 1453 kum a pat khan Europe gam mihàwn a gam uh a 
hawh ding uh a jakdah phetun, sumkawlveina ahaksa ta a. Amau din tui 
lampi mun chuom dang a hawh ua, kiveina a chieh zawm zing dinguh a 
gel tau hi.Tui lampi thak hàwldawk kiti hi kichona lientak ahia, akipie 
dawk mihàngsan tihloh in a bàwl theihloh ahi. 

Portuguese lengpa hin, Spain lengte dinga gam lientak American 
Continent gam a vamuh dawk sak a, Christopher Columbus thusim a het 
tieng, amau dinga le midang umlo ahitam, tin a kingaisie thei mah mah hi. 
Lengpa hin Bartholomeu Dias hi 1488 kuma gam hàwl dinga a sàwl leh 
Africa gam tàwp lam a va pha a, aban a chieh zawm theita puoi. 

Manuel lengpa hin atàwp in, Portugalte ding gam hàwl dingin, Vasco 
da - Gama hih a teldawktai. Vasco-da-Gama leh a pa hih leng Manuel pa 
John II leng khang a pat kuong tàwla gam hàwla ana matchàk sàu ahi. 
Vasco-da-Gama hih lengpan Europe gama Portugal hi gam hàupen làwi 
khat a hihna tei dingin, kuong tàwl lamkài din a teldawktai. 

Thazing 8, 1497 ni hin, lengpàn a làwi ding mi 150 vel a guonsaka, 
galsat ding làwi, kuongtàwl ding, khàu hàwlthiem, pau lehthiem leh adang 
dang, telnan gam hàwl dingin a sàwltai. Na, nagik deuh sem dingin 
suongkul tànghaw a puia, dama a hung kileh kit tieng uhleh, ngaihdam 
chang ding ahiu hi. 

Kuong innei lientak li mangakitàwl ahiu a, gàlsàt ding puo làwi, 
meilo-meithal puo làwi leh nek leh chàk ding puo làwi a um ui. Kuong 
lien khat sung achun zubel, dàwn ding tui, chàngthàk, nga gàwp, sagàwp, 
khuoizu, chini, lothul leh adang dang dimset in apuou hi. Khuolzin haw 
hin Bartholomeu Dias zuotna munhaw a zuon ua, Atlantic tuisuohgiet 
thuk lamah akitàwl lut tàu hi. Tha thum jen a kitàwl nung un, Cape of 
Good Hope a pat km 200 agamla St. Helena Bay kuong ngakna mun ah 
akinga tàu hi. A gam mite tawh akinak phet un, a kitàwl dawk kit tau hi. 
A kitàwldawk nau ah, a kuong lien khat uh asie a, a taihsan tàu hi. Kuong 
lien thum chun a kitàwl ua, Africa suoh-thanglam gam ningkawi lamah 
àwl àwl in akitàwl tau hi. Akitàwl sung uhin, Mozambique gama Arabic 
pàu thiemhaw aki thalak malam ua, India gama chiehpih dingin akipuih 
tau hi. Mombassa gam zuotna Milindi a, a um sungun. India mi sumkàwlvei 
haw tawh a kimu tuoh ua India gam zuotna tui lampi a dawng tàu hi. 
Mombassa lengpa (Sultan) in kuong tàwlthiem khat a piek behtai Tunpi 
24, 1498 ni hin, India gam a hun zuon tàu hi. Azawhnan, Thaphul 14, 
1498 ni hin, Kerala gam Calicut (Kozhikode ) a hung tung tau hi. 

Calicut lengpa Zomorin hi mi hàusatak ahi. Amah gama hih Arab kivei 
mihawn sakawl a hung zuok sek ua, amàu hàwn dawlthing leh meh laka 
thak ding, atui a-al haw tawh atheng ua, Europe gam lam a hih man 
tamtak maia a zuok sek uh ahi. Vasco-da-Gama chun Zomorin lengpa 
chuh a kimuh piha, Portugal gama a hun puok thil haw chuh apie tai. A 
thil piek haw hi lengpan tàwm asa amah mah a, maihleh, Arab kiveimite 
tawh kitimat sangin, Europe haw tawh sumkawlvei khawm chuh pha 
san, a kingaihnat pihtai. 

Muktha 29,1498 ni hin Vasco-da-Gama leh a lawihaw a kinung leh kit 
tau hi. Amau hin thingthal leh thingmalcha tawmchah a kipuok ui. Ahin 
zie thil hi India leh Europe kikala sumkawlveina a lampi hawng masapen 
a hung hitai. Vasco-da-Gama hih India gam ah nih vei a hung kit hi. A 
chaihna dinga a hung phet hin, Portuguese lengpa nuoi do hihna a changa 
“Viceroy Vasco-da-Gama” a kiti tai. 

Zie tawbang gam hawldawka tuisuohgiet lien cħunga hàngsan taka 
lam chiehpa hih 1524 kum hin Kerala khuopi Cochin mun ah ahinkhuo 
abeitai. Amah a pat hin hàngsan taka I pilna mat hin haksa mahleh I 
chiehna mun ding a kitung thei hi tih hi aki hedawk hi. 

Dawtnate: 

1. Vasco-da-Gama hi bangtik kuma lengpan a hun sawl masak pen ahi? 

2. Calicut khuopi hi bangtik a hung phak ahi, chuleh lengpa tawh bangtin 
a kimuu hi ? 

3. Vasco-da-Gama leh alawiten kuong bangzat a tawl u? Bang bang apuou 
hi ? 

4. Vasco-da-Gama hinkhuo beih kum leh abeihna mun jik ah. 

5. Vasco-da-Gama India a ahung lunglut hin, bang thil kitheng a um hi. 
Na hetdan dan in jik ah. 

6. Vasco-da-Gama hih bangtik a, hawitak mun a thi ahi? 

SIMMUN-8 


Sione Thiemzil Dinha a Khuolzinna 

Lunzamang Thangjom 

Polynesian lenggam neu khat Tonga kiti tuikuol gam neu chacha 150 
kigàwmkhàwm gam khat a naum hi. Zie lenggam hih Thanglam pang ah 
Pacific tuisuohgiet a um a, akigawp khawm lele Puducherry gam sanga 
neuzaw nalai ahi. Zie gam hi nik chenglo, puon silhlo mi atam nalai a, 
sahing ngahing ne le um nalai ui. Zie gam ahin 1965 kum khan High 
school cheng chenga lehkhathiem ki-elna a nauma, gam pumpi alawhtinna 
sangpen pa chuh kum 16 mi tangval Sione Toupouniua kiti pa chuh ahi. 
Amah hih U. S. A gama Vermont khuopi a The Putney School a zilzawm 
sak dingin a nasam tau hi. Zie tangvalpa hi pheika leh puonak khat 
chauh nei, kengtaw but khalo, meh kuong buh kuonga an ne khalo leh 
sa leh nga amin sanga asiela ne nuom nalai mi ahi. Kal khat zawh in, a 
nu, a pa, a suohpih numei nih leh pasal gup a taihsan a, a gam uh a lenna 
a umloh ziekin, kuong in a kitawla, Fiji gama lenna phuol ah a chu a, 
America gam a zuontai. Amah khuolzin hih amah gam, gam khangtolo 
pen leh gam khangto pen U.S.A a zuotnathusim sim ahi. 

Sione chutna lenna chuh San Francisco khuopi a lenna phuol ah a 
kinga taa, lenna kingakna mun leh a khuopi chuh jan ahih vàngin, mei a 
vàk leng lung zienga, Sione in khuopi sung chuh meikang um hina tin a 
lau tentai. Làu tak mai in, a sakhau lien chuh a put thawha, mi le dawn 
talo in, a taih thawh ziengtai. Van thak a kivan na dinga a piek cheng ule 
a thep viel viel nalam ah a chawnzotai. Nektie le a awhdan a he puo a, a 
sam le a nang vel vul zieng tai. A kipal puk zing zieng jiekin, a kengtaw le 
a chawih thawha, mawja chauh a but hi. 

Sione chuh lenna phuol a tun in, amah pui ding mikhat ana uma, ana 
umpa chun, Sione a kiho pih leh English a nasim vangin, “hungah, chieh 
ah, ka kipak hi, ka dam nai” tih haw chauh a thawh theia. Akhut leh keng 
manga hopih in, a tunna ding chan ava thaktai. Atuna ding pa chun Sione 
chuh a muh phetin mak a samah mah maia, midang muh kal in, tin a 
umna ding indan sunga lut kin ding tin kalbi (lift) à adin sakin “dan 10 na 
ah chiehin” a titai. Kalbi indan kawt chuh a kikhak taa, Sione chuh a làu 
taluoa, 9 leh 1 igawp leh 10 ahih a hun geldawka, 9 switch chuh a hun 
mek leh, aki khawhto zieng taa. Dan 9 na achun a kinga taa. Tun 1 kimek 
kitleh 10 hitana tin 1 a mek kit leh a kipatna mah a tung kittai. Tua hi chuh 
10 na ka tun hitana tia a vak vakdawk leh a kipatna mun mah a, manager 
pa chuh a hung kiko jàk zieng tai. Asuokte khat sam in, “Zie mihiem ahim 
bang ahim pa khuh a indan ah va thaklut kin in” ti a, a vak gen leh, a 
suokpa chuh hah nuih in a nui a, Sione le a nui tai. America gam a hun 
zuot a pat a nuih patna ahi. Suokpa chun a vathakluta, Sione chuh a kithin 
thin ziekin, dap a sak hina tin, suokpa chun indan sunga um ‘a satna ‘ a 
thah saktai. A Suokpa geldan a chuh, indan sung hi a hung lum tiengleh 
aman kisuk tang tana, tia a gel ahia, mahleh, Sione chun, zie tawbang hi 
a nahet khakloh ahi. Chawmkhat hal in, indan chuh tuisa hu ahung dim 
taa. Sione in sa asa taluo ta a, a van cheng a sutthatai. Ka gam lam uh 
umdan hi a het ziekua zie tawbang ahih eibawl uh hina tin a thanuom mah 
mah mai hi. A umna indan apata tuisa hu hung pawt chuh nasem hawn a 
muh phet un, meikang hina a tiu a, “Mei aka ie, mei aka ie” tin akiko tau 
hi. Mi cheng chuh Sione indan sung ah a tailut ua, a lung uh adawng thei 
mah mah hi. Amah pa chuh, a ngawn chan nuomtak a um chuh a muh un 
diel neukhat a veh sak tau hi. Het manloh in, Fire Brigade haw a hung 
tailut ua, in chuh meika ahim tih a khuol viel uleh, tui-sahu kithahna chuh 
a mudawk ua, a sutang tau hi. Micheng chuh lungdawng talo in, hah nuih 
in a nui tau hi. Sione chuh a lung ahung muong deuh tai. Ajan in, an nek 
ding ngetdan a hetloh ziekin, an a ngawla, tui chauh dawn in a khuovak 
kei hi. 

Ajing in, Vermont zuon ding Bus khat ah a chutai. Lamkim khat ah an 
ne dingin restaurant khat ah a lut tau hi. Nek leh cħak deihtelna ‘menu’ 
lehkhabu chuh a ang ah, a hun kawihsak ua, ahihleh aman le nek ding 
chuh lehkhabu a hih kikhuh khum hina ti a, a vak lakdawk leh bangmah 
a um ta puoi. Tonga gama chuh nahchang nah chunga an a nek sek uh ahi 
a, asat sawt nadinga nahchang nah, a khuh khum sek uh ahi. Ahau deuh 
ten thingkuong kisui haw à hih an anek sek uh ahi. 

An kuong valsitset, thikkhe, chemcha leh khut thiekna puon chuh 
bang ding pen ahi dem tin a lung adawng a, khawih la a khawih kha ngam 
puoa, kintak in a nek ding chuh a hun chawihsak tau hi. Mi nek dan a en 
a, thikkhe a vaklak leh tangtel tawbang à sau a hun mu a, a ne ngamta 

puoi. A zawh in, ahun hedawk tai. spaghetti ahia, chau (chow) 

tawbang ana hii. A gil akiel ten taa, a kihei viel viel leh, pamlam deuha thil 
kizuok a mua, a va kichawktai. Nahchang, kawmla, lengthei leh jubi a 
kichawka chemcha manglo in a tat keka, a hawk tawh a nek khawm le um 
in, a ne zo keia, a kawm a umcheng chun maksa takin a um laklak zieng 
ua, a mahle a thanuom mah mah zieng tai. 

Nitak lamin, Vermont khuo a tun in, amah enkawl ding Edward Dodd- 
te nupan in ana dàwn ui. Sione chuh a lungmuong deuhtai. An hawihtak 
in a nek vahsak ua, a chawl tawh jan nih leh sun khat khanglo lo hiel in, 
a ihmutai. Ajing kit jingkal a, a hung thawhdawk leh, a lung a hung hela 
12,800 km agamla a in a hun taihsan chuh awl awl a, a hun gel leh, a hung 
kap dawktai. Amah ding in thilcheng chuh amak ahimai a, kisilna leh 
puonsawpna munhaw thiengset ahih ziekin, a tawi theita puoi. Amau haw 
gama chuh gamlak a puonsawp sek ahiu hi. 

A vakte nupan chun, a muonna theih dingin, a gam lam a nek leh chak 
umthei haw a guon sak sek ua, chuleh a guol ding le a hàwl saktau hi. 
Sionete hi Methodist Christian ahiu a, holam lunglut tak insung ahiu hi. 
Hoin a vakaih masak pen nin, mi tawmcha chauh a kikhawm ua, amauhaw 

gam lamah hoin kaih nileh, mi dimset a kai, zie tak a hih mi tàwmchah 
thip chitchet a kikhawp hi mak a sa mah mah hi. Thugen leh lasa haw a 
àwu aging dawk puoa, Tonga gama thugen, lasak leh pauchamna ngeihtak 
a amat zinguh, gitloh kisikliaw kap puma Pathien ànga ngaihdam a nget 
uh, zie mun a hih khatcha le mitthi puma paucham umlo a gel leh, na a sa 
taluo a, a mitthi a pawt hiel hi. 

Putney School ah a hung kaipanta a, athiemzil pih hawn Sione umdan 
chuh mak a sau a, kuoman holo leh kivawppih lo in, a gàl et mai tau hi. 
A gam lam ua Football kichiem khalo hiel a hih vàngin, kichiepna achun 
a pangjela, a tàwp in, a thiem pen leh ataihat pen a hung hitai. Amahlam 
a pang nuom a hung tam tentai. Sione hi mitawt thiem leh mi lungthieng 
ahi a, guol leh pai tamtak a hun neitai. 

A um tung thakhat sung chuh a muhcheng ‘thangkikam’ dan in a gel a, 
kuolna, chutna, ankuong, mehkuong, chuleh amatchak cheng chuh akipel 
thei um ding ahim tin hawihtaka a et chil zawh chauh leh amang sek hi. A 
na neih khakloh “nidan hetna” a hun neih phetin hun adik chet chet in a 
hun mang theitai. Indan khat sunga amah ngawna um chuh haksa asa 
tena, a gam lam ua inneu khat sunga a bawn ua nekhawm leh giek khawm 
a hiu hi. 

Sione chuh thil cheng hih kihilhna ngen in a latai. Class khat veile tel 
khiel talo in, akihilhna cheng uchuh a lawite sangin a he masa pen in a 
pang theitai. A gam lam ua ciass haw panglo a, ngaman, vacha pek achieh 
sek ahi. Kihilhna matchak test tuhe, microscope, map, thusimbu leh 
alimhaw, typewriter leh filmhaw hi ana hetkhak loh ngàwn ahia, gunchuh 
takin a hun zila, amatdan a hun he pai ziengtai. Tonga gama Bible leh labu 
tihloh simbeh ding umlo ahia,zie taka hih lehkhabu zie zat hih um tin 
thanuom takin a hun zil tai. 

Sione hin, sangtak in Putney High School chuh a hun chaitai. Harward 
College ah a hung kaitai. College ah thiempen hihna chang in, sum piek 
ana hi a. Student club a President, college rugby kichiepna ah captain ahi 
a, zielo chun, lehkha ahonours leh thiemzil naupang matchak theihkitelna 
haw ah apangtai. Summer leh winter vacation tieng leh thing nàwtna ah 
a vakuon sek hi. Sione hilh a pang zilkung(teachers) hawn mak a sak pen 
uchuh, bawl theihloh neilo, lehkha zilna, kichiep-guolsiek, lasak leh thugen 
a bawl theih vek ziekin, a pakcha mah mah mai ui. 

Sione in America gam mihaw umdan a deihloh chuh mi kithuohpih 
nuomlo, aneu in alien zahlo, khangdàwng hàwn music git ngeihtak tak a 
deih uh, nungak leh tangvàl khangdàwng chacha nawplenhaw hih ahi. 

Harward College a hun chaih phet in, Oxfort University ah alut a M.A 
Honours in a hung lawhting hi. A gam lam mihawn a ngaihnàt ziekun 
doctoral degree thesis a chai a, a gam tawh kinaih pen South Pacific 
University, Suva, Fiji gama Political Science leh Economics a mi hilh in 
a pangtai. Aman, a gam sung ah College kliat a phutdawk a, a hetna cheng 
a gam mihaw hilh ding tih hih a tup pen ahi. Aman a genna ah, “Tonga 
gama ka kileh tieng, America gama buh lim meh lim, ngaina, nawpsakna 
thildang haw hi ngai kit puongka; ahinlah, guol leh pai phahaw, thiemzilna 
lehkha leh matchakhaw chuleh kichiepna thilhaw hivang zil zing ingka a 
titai. America miten milawh ting taka a gel uhih thil siemdawk leh 
mudawkhaw hih ahi a, Tonga gama vang mi khat in ahun ngaihnatna 
chuleh arnan le ngaihnatna chuh mi lawhting tin ka gel ui. Ka gam lam 
ua, aw suoh hawihpen “OFA” aki ti a; agen dawk chuh kizahna, phabukim, 
mi hehpih thiem, mi ngaihnat thiem tihna ahi a, lungsung a kuondawk 
chiet ahi. Tonga gam ah cheng kating, zie haw hi va bawl tangka”. Tin a 
gen hi. 

Dawtnate; 

(1) The Putney School hi huoi taka um ahi? 

(2) Tonga gam hi huoi taka um, chuleh bangtieh a lien ahi? 

(3) Edward Dodd tenih nupan hi kuo ahiu hi? 

(4) Sione in America-te umdan a deihloh haw kha jik ah. 

(5) “OFA” kiti hi bang genna ahi? 

(6) Sione in agam lam ua akileh tieng a ngaihnat ding leh a ngaihnatloh 
dingte a gen haw khah gen ah. 

SIMMUN-9 | 

Science Het Phatchuomnate 

Thanglienlal Thangzom 

Science kiti thumal hih Latin pau apat kiladawk “Scentia” kiti ahi, zie 
chuh “het” tihna ahi. Malai in miten chitna ana hetloh ziek uleh, chitna 
manga thil bawl dan (technology) ana hetloh ziekun, mun tin ah ana 
kichawn viel viel ua, an nek, tui dawn, nik chen puonsilh leh kivan na le 
a hiding bang in ana bàwl puou hi. Chuleh, damlohna neukhat a neih 
tieng u lele, ki etkawl ding dan leh damdawi a het loh ziekun, tampin ana 
thih lawh sek: ui .Damloh na a tuok tieng uleh, Dawi leh Kau bàwl ngen 
in ana ngaihtuoh uh a, a kithàwi sek ui. Zie haw cheng hih chitna (science) 
ana hetloh ziek vek uh ahi. 

Pathien thil siem laka mihiemte hih a chungnung pen a hihziekin, 
Pathien in, adik leh adik lo hetkhen theihna lungthim thahatna a piei. 
Zieziekchun, leichung a thil umhaw cheng a hih vàihàwm a pang ahi. 
Chitgilna (science) a hetdawk uh a apatin thil bàwl dàn lam ah le a hung 
lunglut kitua, masanglai a ana siem khak loh uh leh ana neih khakloh uh 
thil tamtak a hun nei pan thei tau hi. 

Masanglai in, mihiemten thagum in na a sem ua, taksa gim tak in ana 
semsek ui. Chitna neukhat a hun neih zawh un, gancha na sem a mat dan 
a hun hetheitau hi. Chitna leh thiem na a hung pungjel a, tulai khang a 
miten amah tha panglo a, tui, huih, nisa vak meivak: leh a dang dang hun 
mang in, baihlam tak in na a hun sem thei tau hi. 

Tulai hin, thil bàwldàn kihilhna lampang a khantohna nasa taka in a 
hung um kittai. Masanglai a thu kihilhtuohna ding a mihiem mah mah in 
mun gamla, khuochuoma va chieh angai hi. Tuhin, telephone mang in a 
hun hun in thu kihilhtheih ahitai. Nidang a, ni nih ni thum a thu kihilhtuoh 
sek pen khah, ahun hun a kihettuoh theih ahitai. 

Thomas Alva Edison in Electric Bulb a hun siem dawka kipat in, mihiem 
ten sun leh jan le aki khiekna umlo khawp in, a sep nawp cheng uh a hun 
sem thei tau hi. Marconi in Radio a hun siem dawk hin, thu kijak tuohna 
baihlam tak in a hung um thei pantai. Mun gamla tak a thusuok chuh ani 
mah mah in muntin ah het theih ahung hitai. J.L. Baird in Television a 
hun siem kit hin, muntin, bangmah tik ale phak khakloh na mun leh, 
etnawp thil chuom chuom baihlam tak a et theih in a hung um pantai. 
Television mang in gam chuom chuomte umdan, paudan, kivan dan, 
chawn dan leh adang dang I hun zil thei tau hi. 

Charles Babbage in Computer a hun siem dawk hin, tukhang ading a 
mihiemte a ding a khantohna sangpen khat ahi. Zie Computer mang hin, 
mihiemte nasep ding tampi hih hun chawmcha a sep zawh theih ahung 
hitai. Chun, mihiemte nasep ding hihmihing dingabanga adik leh adik lo 
het khen theina machine ahih ziekin, Computer mang hin mihing nasep 
ding tampi sep theih in ahung um pantai. Chun, Computer mang in natna 
chi chuom chuom haw hih X-ray, laser, endoscopy, ultra sound etc. mang 
in a hun tak a matdawk theih leh suk dam theih ahung hitai. 

Chun, tulai hin, Telephone a hung um dawk kit ta a, zie mang hin a 
hun hun a, a gamla taluo tih umlo a, thu kijak mat theih na a hung um 
kittai. Zie hin mihiemte ading a thil phachuom mah mah leh baihlam 
chuom mah mah a hun puodawk kittai. Zie Telephone mang hin muntinah 
thu kijak mat theih vek ahitai. Chun, Wilber leh O Wright ten Aeroplane 
(Lenna) ahun siem dawk uh a kipat hin, mun gamla pen pen le ani mah 
mah a tun zieng theih ahung hi tai. 

A chung a kitak lang haw hih mihiemte science leh technology a, a 
hung khanliet ziek ua hung um thei ahia, mihing ading hin chitna leh 
hetna hih mihing khawsak sunuomtu leh baihlamtaka khawsakna tuntu 
ahung hitai. 

Thumal hilhchietnate: 

Radio: Thu kigen huih in a hun puok a kijak theihna leh kihomat 
theihna ahi. 

Television: Lim leh mel, chuleh thu kigen huih in ahun puok a, 
muhtheih, zaktheih leh kihomat theih na ahi. 

Technology: Science lunggel a kihe chuh atangpi a matchak a nasep 
a puokdawk a, muhtheiha umsakna thil bawl dan kihilhna ahi. 

Laser: Light amplification, stimulator of emitted radiation hih vak tha 
hattak suohdawk sak theihna matchak ahi. Laser hih surgical operation, 
lenna hijack leh adang dang a kimang thei ahi. 

Gramophone: Record player ahi. Aw (voice) kikhumna theih chuleh 
pau theihdan leh chiehdan khum lutna pau zilna theih matchak ahi. 


Dawtnate: 

1. Science hih bang pau akipat kila dawk ahi? 

2. Sciencehihbangtihnaahi? 

3. Science thil bawl theihna matchak chi nih a 
hihna leh matnate jik ah. 

4. Tulai hinkhuo leh science hetna um masang a 
hinkhuo chawmchan tehkal ah. 

5. Tulai hih Computer age kiti ahih dan hih hilhchien ah. 

6. Bangziek a mihiemte sang a Science leh 
Technology hetna hih thupi zaw ahi? 

SiMMUN-10 

Thuokhatna leh Gunchuhna Gahte 

Thanglienlal Thangzom 

Lawhtinna hih nasa taka kibawl chuleh avel vela tawmngai taka semhaw 
chauh in a rnuh uh ahi. Khawvel a mi minthanghaw a sepnau a lawhtinghaw 
thusim I sim leh, hun chenga lawhting ahi diek puoua, lawhsapna le 
tamtak vei ana nei sek tho ui. Zieziekchun, lehkha jik minthang George 
Bemard Shaw in zie tawbang hin ana gen hi, “Ka thil bawl cheng laka kuo 
vei hi lawhsapna ahia, asawm tinna chauh hi ka lawhtinna ahi” ana tii. Zie 
hin a etsak chuh aman a thil bawlhaw chuh avel vela tawmngai taka a 
bawl nung chauha lawhtinna chang ahi, tih akimu dawk thei hi. 

Mihiem khat in thil khat a sepdawk guot tieng asumawh ding tampi a 
hung um dawk thei hi. Hilele, lung kiekna neilo a, gunchuh taka malam 
nawh teitei ding ahi. Khawvela milien, mi minthang penten le melma a 
neihloh uh ahi diek puoi. Yahshua Messiah zieng inle melma ana neia 
thingkhuom chunga ah ana khaihlup uh ahi. Zie tawbang à chuh khawvela 
alawhting pena na gel hawu hinle haksatna leh dodaltu tamtak ana nei uh 
ahi. Hilele, thuokhat tak leh tawmngai tak in ana pang ua, khatvei nihvei 
lawhsam mahleu, a bawl teitei jalun, lawhtinna sangtak chang sek ahiu 
hi. 

United States of America (U.S.A) te President a sawmlehgup tinna 
Abraham Lincoln hinkhuo thusim I et leh, a lawhtitna sangin a lawhsapna 
haw atam zawi. Chun amah nasepna leh thilguonhaw dodal le asang asim 
aum ui. Hilele, ziehaw ziekchun amah a lungkie diek puoa, chuleh thuokhat 
takin a bawl teitei a, atawp in, President a hung kai dawktai. U.S .A. President 
Abraham Lincoln hih George Washington bantaka a minthang pen ahitai, 
kitileh kigen val puona. Khawvela amah hetngilh theihlohna pen chuh 
aman suoka kiveina (Slavery) hi President a hih sunga a nasukbei ahi, 

America gam sunga mivawm leh mikang kinakna bei hiela mipi cheng 
zalenna um ahitai. Zieziekchun, mi khat in ana kaplup lawh ahitai. 

Banglam chuh hitaleh, I tup chuh tawmngai taka I lawhtin macheng 
hahpan angai hi. Lehkhasim haw vang thiemzilna lama a lawhsap zieka 
thasie leh thadah zienglo a, a hahpan deuh deuh a ngai hi. Aziekchuh, 
tulai khang hi ki-elna khang ahitaa, lam chenga mi danghaw elna lungthim 
neih tawh thuoh a I sepna khat suk muolsuoh tei na dinga hahpan angai 
hi. Khawvel galpi nihna sunga England Prime Minister Winston Churchill 
chuh Pawl-IV ana simlai chun livei jen thiem etna ah ana lawhsam hi. 
Zieziekchun, amahzakchakisahenla, lehkhasim anahaihsantaleh, England 
Prime Minister ana kailo hiel ding ahi. Mahleh, amahle lungkie lohiel in, 
Sapte thuching a, “Lawhsapna hi lawhtinna dinga kalbi ahi” ti a ana kigen 
bangin, achaihnan, lawhtinna leh minthanna ana mutai. 

I sepna khata lawhsap kiti hih thil nuom ahi puoi a, thuok haksa tak 
ahi. Kei ngeile ka neuhlai a school kana kaihpat in, Jiribam M.E school ah 
class-B kana sim lai khan, pau leh ham ka hetloh tawh, First Terminal 
Examination na ah Mathematics ah 100 lakah Mark 15 chauh ka na mu a, 
ka zakcha amah mah hi. Meitei naupang ka sim khawmpih hawn, “Nang 
in mark na a mutam a ei kihawp pih in” tin agen ua, ka zakeha beka thip 
kei in ka umtai. Zie a ka zahchatna chuh tuni tieng hin ka hengilh thei 
puoi. Naupang cha ka hihvang in, Exam akitih tienga hawihtaka bawl 
ding tih hi ka lung ah aum zingtai. Mi khat in azawh chuh zawh theih ahi 
tih lunggel neia, zahchatna haw paihtha a hahpan a pan ding ahi. Khutileh 
lawhtinna chuh kichang tei ding ahi. 

France galhatpa, Emperor Napoleon Bonaparte, ami hihna mak tak 
chuh bang tawbanga haksatna um lele, lungkiek theihna um lele a tup leh 
adawih a muh macheng manawh tei tei ding tih ahi. Aman ana gen khat 
chuh, ‘ Ahitheilo kiti hih mingawlte dictionary chauh a um ahi’ tin ana 
gen hi. 

Scotland lengpa Robert Bruce chuh gal a zawhloh phetin a hung tai a, 
kawlhawm sung khat ahin ana kiseltai. Kawlhawm sung achun maimawm 
khat hin a gàng a nazan a, tuol ah a hung kie jel hi. Chun mawmpi chun 
a gang zan dinga akal kit leh a gàng zanna atun kuon in a hung kie jel sek 
hi. Khutichun avel vel in akal a, gupvei hiel a kietha a, asagih vei tinna 
chun a kaldawktai. Lengpa Bruce in mawmpi umdan chuh a en zinga, 
atawp in, “ Zie ganliing neucha khat lunggelna nei theilo ten bawn ziechan 
gei a hih avel vel a a bawl a pat chun, a tup a muolsuoh theih leh, kei 
lunggel ngaihtuohna nei mihiem in bangti dan a ka zawhloh ding ahim?” 
tin a, a ngaihtuohtai. Zie a pat hin amah a kitilkhuouh a, a lunggel a halh 
sak kita, tha a zeh dawka, a sepaihte a sam khawma, a galte a do kit leh a 
zotai. 

Lengpa Bruce ganhing neucha khat mawmpi a pat a kihilhna phatak 
neia, a galte doa a lungtup a muolsuoh theih leh, eihaw vang mimasa-te 
vannuoi leisieta mi minthang taktakte kihilhna a mang thei ten I tup uleh 
Idawih hawu I muolsuoh tei diu ahi. Zie thu a hih atek akhang, alien 
aneu, mi vangnei mi vangsie-1 bawn ua dinga thupi deihum chuh zie hih 
ahi: “Bangtik inle lungkie lo leh thadah lo in pang zingin, na lawhtin 
masang sieh” tih hi ahi. Zie thu hih miching khat in ana gen ahi. 

Dawtnate: 

1. Lawhtinna hih bang tawbang miten amu sek u? 

2. George Washington hih kuo ahi? 

3. Winston Churchill hih kuo ahi? 

4. Lehkha sim naupangten thiem etna a alawhsap tieng uleh bang tia um 
ding ahiu hi? 

5. France Lenglien Napoleon Bonaparte bang tawbang mi ahi? 

6. Scotland lengpa Bruce in agalte a zawhloh phetin huoi takah akisel a, 
chuleh bang amu? Zie nung chun, bang thu um hi? 

SlMMUN-11 1 

Football Lengpa Pele 

(Edson Arantes do Nascimento) 

Lunzamang Thangjom 


Thumapui: 

Tukhang hin kichiep guolsiek hi athupi deuh deuhta a, adiek in Football 
kichiepna hi a minthang tentai. Football kichiem thiem leh minthang 
tak tak le atamtai. Achiehsa kum 1930 a kipat khan, gam chuom chuom 
ah World Cup Football Championship ana bawl ui.Tun anuai a kitak 
lang World Cup Football championship mun leh kum haw genkhawm 
hitiu: 



Kuin 

Amun 

1. 

1930 

Germany 

2. 

1934 

South Korea & Japan 

3. 

1938 

France 

4. 

1950 

USA 

5. 

1954 

Italy 

6. 

1958 

Mexico 

7. 

1962 

Spain 

8. 

1966 

Argentina 

9. 

1970 

West Germany 

10. 

1974 

Mexico 

11. 

1978 

England 

12. 

1982 

Chile 

13. 

1986 

Sweden 

14. 

1990 

Switzerland 

15. 

1994 

Brazil 

16. 

1998 

Paris (France) 

17. 

2002 

Italy 

18. 

2006 

Uruguay 

19. 

2010 

Spain 

20. 

2014 

Germany 

Football 

kichiep thiem hih 

a World Cup 


em? Football kichiep thiem World Cup a pan hih sangtak a minthanna 
leh gamsung chawihsanna ahi. Tun football kichiep thiem Pele thusim 
sim hitiu: 


Football Lengpa Pele: 

Pele hi Muktha 23, 1940 kum in, Brazil khuopi ah ana pieng hi. Amin 
tung chuh Edison Arantes-do-Nascimento Pele ahi. Amah hi “Black Pearl” 
ahihlohleh “King of Football” tin ie a kihei. Pele hih World Cup Football 
Championship ah Li vei (1958 - 1970) ana pang hi. Amah guola li vei 
pang zawm zo tuchan hin, atam puoi. Pele hi insung gimthei taka hung 
seilien ahi. Insung gimtheih ziekin, pawl IV chan chauh a na sim hi. 
Aneu laia patin, football kichiep ana lunglut a, mahleh a keng ngawnin 
ana kichiem sek hi. Naupangcha a hih a patin, kengtaw a na kikhuih sek 
a, tha khat in dangka sawmkhat tawh kibang sum a na lawh hi. 

Kum sawm a tin kumin, football thiem Waldimar Brito in, Pele hi 
football kichiep dan ana hilh pan hi. Kum 16 a tin in, Brazil National 
Team ah a na pang a, chuleh 1958 World Cup Final a kichiepna a chun, 
Pele hi kum 17 a ting pan chauh hi. 1958 World Cup kichaih zawh a patin, 
Pele hi a hung minthang pantai. Zie hunlai a, football a minthang Ference 
Puskas, De Stephen, Bobby Moore, Body Charltan, Johan Charles, Danis 
Law leh adang dangte minthanna a hun kheltai. 1958 World Cup Quarter- 

Final ah goal a khum a, chuleh Semi-Final ale hattrick a na mui. Brazil leh 
Sweden World Cup Final 1958 a pek khan Pele hin goal 2 a na khum hi. 
Brazil champion ahih tawh kitawnin, Pele hin Brazil a chàwisàng mah 
mah hi. Vainungin, Brazil Sports Minister in a hung pang hi. 

Pele football kichiep etnuom a um dan chuh hiti hin a kigen hi. Nigeria 
gama Pele khuolzin in a chieh a, football a kichiep sungin Biafra gal 
(Nigeria Civil War) chu amah kichiep sungin a tàng tawp hi akiti. Pele 
guolsiek 1963 a, akichiem a, goal 1281 a khum zawh nungin, 1977 kum 
khan football kichiep a haihsantai. Pele’n Phaltha 19, 1996 kum a goal 
sangkhat (1000) a khum khan Brazil te’n Golden Boot agik dan Pound li 
ana pieu hi. 1959 kum khan inle goal 126 a na khum hi. Pele hin kum 
thum (3 Seasons) a dingin dangka 4.25 Crores ana lawh hi akiti. Football 
superstar Pele hi gamdanga, a pem theih lohna dingin leh gamsung 
suhawihtu a hihziekin, Nampi Go (National Treasure) tin Brazil sorkal in 
a phuongdawktàu hi. 

Pele minthan dan chuh Brazil gamsung a lamlien leh insawnghaw 
amah min a vawh u a, chuleh a lim le a tak ui. Zie ban achun, nicheng in 
lehkhathawn 300 sànga tam a mu sek a, dakbawm a chun “Pele Brazil” tin 
aki zik hi, akiti. Pele hin football kichiep a haihsan nungin, Hungary 
football pek minthang khatin hiti hin a gen hi, “Pele tawbang umdawk kit 
nadinga khawvel in kum tamtak ngàk ngài ding ahitai”. Football kichiep 
a pat in Pele’n neih leh go tampi ana lamdawk a, mahleh amah go lopipen 
chu Columbia a pat a mitduk naupang khatin lehkha a hun thàk chuh ahi; 
“kennakichiep leh na goal khum muthei kimahleng, goal 999 a khum 
ka het chun, chawllo in goal 1000 na khum na din Pathien kàwm a ka 
paucham zing hi”, ati. Pele hin zie lehkha thawn ka sim chun naupang 
bangin ka kap hi, a tii. 

Dawtnate: 

1. Pele football kichiepdan hilhpa minjik ah. 

2. Pele neulai chanchin chawmkim tak injik ah. 

3. Football lengpa tih hielna hih bangziek a Pele hifL piek a um thei ahi? 

4. Pele’nworld cup bangzah vei Brazil analakpihhi? Bangtikkum kum 
a world cup ana lak uh ahi? 

5. Pele hih Brazil sorkal in bangtin a chungthu a vaihawmna anei u? 
Bangziek a a gamdang a apem ding a phal loh uhi ahi? 

6. Naupang Mitduk khat in Pele kichiep thiem dan Ibang tin ana gen hi? 

7. Pelengaihsanaumnatawmchajikah. 

SlMMUN-12 

Abraham Lincoln Chanchin 


S. Lamkhosat 

AbrahamLincolnhih, Kentucky sungBig SouthFort munahVulte 12, 

1809 kum khan ana pieng hi. “Thing in a pata White House tieng “ kiti 
hih amah hinkhuo kigenna ahi. Chuleh, a neuhlai a apa tawh thing (log) 
ana bawlsek pa chuh United States a President a hung kaih dawk chuh 
kigenna ahi. 

Abraham Lincoln hih naupang jatchuom diek, mi sàngtak, pa sitset 
chuleh mit latak ahia, mi vawm vang ahi puoi. Mi thanei tak leh mi 
lungnieng tak ahi. Awhchàk kiti hih a hàwt pen khat ahi. Bang ganhing 
hileh aki thah leh a enzo puo a, chuleh suokhaw suk gimtheih le a 
thuokzo puoi. A hinkhuo a schooi a na kaih hi kum khat le atingzo 
puoi. Thil cheng hih aman ana kibawl dawk a, a het ahi. Aman lehkha 
huntieng ana simhaw chuh : Bible, Aesop Thusimhaw, Robinson 
Crusoe leh gingchate khuolzin (Pilgrims Progress) ahi. 

Khangdàwng cha a hih lai in, amah hi a inkuote a pat a chuom um in, 
Illinois state sung ah ana Cheng hi. Amasa pen in, mi thil zuok in ana 
panga, nasep chuom chuom tamtak a sep zawh in, sikgen (advocate) khat 
lehkhajik in a hung panga, atawp in, Springfield ah amahtak sikgen in 
ahung pangtai. Khutichun politician khat a hung hi daiwktai. Aziekchuh, 
Illinois State Legislature (Parliament) member khat dingin teldawk a hung 
hitai. Zie sung hi haksa mahleh, amah a dinga kizilna mun a hung hitai. 
Zie hunsung hi U.S.A politics lama a thienloh lai tak, nekguk chàkguk 
ahàt lai tak ahi. Lincoln chun thiengtho takin hinkhuo a hun mang hi. 
Khutichun, aman a masang ding kalbi a hun kisiemtai. 




48 


Amah taksa kum 46 ahung tin kum in, Springfield a, a chenna apat in 
“Abraham Lincoln thusim chuh America mipite thusim ahi ziengtai”. Kum 
sàwm sung hin amah hinkhuo hih thil thak a dim, lopina leh siettuokna a 
dimset a hung hitai. 

Kum 1763 kuma Great Britain leh United States in kinawptuohna suoi 
ana kaih laiu khan, America Republic ah State 13 ana um hi. America 
saklam gamkaih leh thanglam gamkaih tin, ana kikħen hi. Saklam gamkaih 
hih lobàwl, ngavàk ngamat, chuleh thil thak thak siemdawk in ana kivàk 
ui. Thanglam gamkaih cheng hin, Negro suokhaw a guoi ua, pat lei leh 
dum lei lientak tak a bàwl in, nuom satak in hinkliuo a mang ui. Saklam 
gamkaih ahin, kuoman suok a guoi puoi. Thanglam mihàwn suok a guoih 
chauh uh hilo in, inchen nawpna ding leh inchen theih ding hih a deih 
pen uh ahi. Suok a kimat hi lungsiet um leh lainat um khat ahi. Zieziekchun, 
Lincoln hin, hiti hin ana gen hi. “Suok a kimat adik theih leh, adiklo umlo 
ding ahitai”. Zieziekchun, suoka kimatna aum ziekin saklam gam leh 
thanglam gam kikàl ah kihetthiemlohna nasatak a hung um dawktai ana 
tii. 


Lincoln leh a lawi ten, a phuhdawk uh Republican Party hin United 
States sungah suok a kimat ding hih a deihloh pen uh ahi. Lincoln leh a 
lawiten suok sukbei ding hi adeih pen ua, mahleh, tàngphuong taka ‘ Suok 
sukbeih ding ahi’ tin phuondawk a guo puou hi. ‘ Suok neih a phai’ tihaw 
tawh Lincoln kivawp theilo hiel leh chiehkhàwm theilo hiel ahiu hi. Aman 
amuh dawk chuh, ‘insung kikhen chuh dingzo lo ding; chuleh United 
States sunga langkħat suok umlo langkhat suok um tih chuh thil hitheilo 
ahi’, tih chuh ahechien mah mah hi. Ziechuh Republican te ginchak leh 
achiehpih thupi pen khat uh ahi. 

Abraham Lincoln in President election a hun chuh taa, Phaltha 1860 
kum in Republican Party dinga United States President masapen a hung 
hitai. Chuleh, U.S.A President a sawmlehgup na ahitai. President a hung 

kaihdawka a sep ding masapen leh lienpen chuh suok um thua thanglam 
mite kiphinna thu chuh ahi. Thanglam miten United States a pat a pawtdawk 
dingin thupukna a hun neitau hi. Lincoln in zie chuh pha a sa dem, 
ahihlohleh, mipi gal (Civil war) a pat a kipunkhawmna (IJnion) chuh 
ahukbit ding ahim, tih thu hih amasang ah thupukna làk dingin a um 
tai. 


Thanglam miten suokumsak ding chulehU.S.A gamkaih dang dang a 
le suok umsak ding tin gal a hun pan tau hi. Zie ban achun, amau hàwn 
a gel uh. khat chuh, amauhaw a nawp nak uleh Union’ apat pawt theih ahi, 
tih hi ahi. A langkhat ah, saldam miien suok siem ding leh a umna mun 
haw kekliet beh ding tih hi nasa tak.a a. nan. kit uh ahi. Chuleh bang ti'ieie 
Union hi kikhen sakloh ding a tih uh ahi. 

Suok umna chung chang a mipi. gàl um ding sànga khawkzaw chuh 
U. S.A garn bunghaw hin anawp nawp ua Union apat a pawt thei ahiu hi ? 
Tih thu hi aħitai. Thangiam miten ‘A hithei hi’ atiu a, Saklam miten ‘À 
hithei puoi’ atih uh ahi. Zieziekcħun, Lincoin in, Thangiam mite chuh 
sawrkal do ahiu hi, tin ala a., akihopih tapuoi. United States hukbit cħuh 
amah a dinga athupi. pen ahitai. Khutichun, gàl deihl.o mahleh Thanglam 
mite cħona chuh gàl mah a dàwn angàitai. Kiirn 4 sung jen. (1861-1865) 
chuh agammi leh agammi kidona leh kithah tuohna nasatak a hung 
umdawktai. 


Suok sukbeih ding tih a, a thilguon chuh àwl àw].a chieh pih ding ana 
tih chuh ahilo theilo ahih. phet in, Lincoln in 1.862 kum in, thuphuon khat 
a neitai. Athuphuon chuh U.S.A gam sunga um cheng cheng tu apat 

atawpchan adinga zalen vek eitai tih hi ahi. Zie chuh thenkit umlo dinga 
bawl ahitai. Gàl àpat saklamhaw ahàt uleh, gamsung pumpi ah suok kisubei 
ding ahitai. Ziechuh ahihziekin, suok hawn Thanglam a sepmun hawu a 
bun taiħsan ua saklam a sepaihhaw a kithuohpih phet un Sakiam chuh 

mite a hung hat deuh deuh tau hi. Lincoln vàihàwm thiemna leh makai 
thiemna jal, chuleh, General Grant gàl bàwl thiemna jalin, Saklam haw 
gal a hung hat deuh deuh ua, atàwp in, Thanglam mite gal lamkailien 
General Lee chuh Tunpi 1865 than a hung kipiethatai. 

Lincoln hih gàl bàwl thiem ahihloh vàngin, gàl hunsung a a vaihàwm 
thiemnate jalin, gàl zawhna phatak ahung changtai. Saklam ah kituoklohna 
haw a hun subeia, a General-te a tilkhuoh a, a kithuohpih a, chuleh mipite 
hàtlo tawbanga a umlài unle thanuom takin a tilkhuoh zing hi. Mitin 
dingin amah chuh a hatnau bulpi ahizinga, mipite taksan theih ding taka 
hinkhuo thieng leh pha neia, President ding a teltin a hitai. A thugen haw 
hi mipin kitilkhuohna, a nei in, a lungsung u ah aching zingtàu hi. Gettsburg 
muna gàla thihaw thàkna a, a chaihna a, a thugen chuh hetngilh theih ahi 
tapuoi. 

“I masang ua nasep thupi tak sem dinga I kipiek thieng ding uh ahi. 
Zah-umtak a thite nana thihpih thuute khah eihawn hat jawk semna a I 
lak ding uh ahi. A thihaw mawhna a thi a hih lohna ding ua thupukna 
lientak I siem diu, chuleh zie nam hin Pathien thahatna vanga zalenna 
thak a neih ding ahi. Chuleh, mipi kivaihawmna, mipin, mipi dinga a 
kisiem hih khawvel apat a bangmah tika manglo hiel ding ahitai a tii. 

Gal kichaih masangin, Lincoln President hih a nihvei na dingin teldawk 
ahi kittai. General Lee hung kipiekthak ni, ninga zawh, gamsunga chamna 
thu kiphuon masang, Abraham Lincoln theatre a thusim kitak a et petin 
thusim thawħhaw laka mi khat,Thanglam gamkaih mi, suok sukbeih zieka 
lungnatna nei, John Booth kiti pa hin, a kaplumtai. Lincoln athih hin, 
kum 56 chauh ahi nalai hi. Amah a thih vanghin, ana sephaw United 
States kibung khenna dinga pata a hukbit chuleh suoka kimatna a sukbei 
hih khawvel mite hetzing dinga umzing ding ahitai. 

Dawtnate: 

1. Abraham Lincoln huoi taka bangtik kuma pieng ahi? 

2. Lincoln in lehkha huntieng ana simhaw khah bang bang ahi? 

3. President a hung hih masang in bang bang na ana sem hi? 

4. United States Saklam mite hih bang nasem mi ahiu hi? 

5. Saklam gamkaih leh Thanglam gamkaih kituoklohna khah bang ahi? 

6. Lincoln hih bangtik kuma President kaidawk ahi chuleh President 
abangzah tinna ahi ? 

7. 1862 kuma Lincoln in thuphuon thupi tak a neih. khah bang ahi? 

8. Gettsburg muna Lincoln thugen achaihna lam thu suok khah 
bang thu ahi? 

9. Bangzieka khawvel miten Lincoln hih a hetngilh theihloh uh ahi? 

10. United States Thanglam miten “A hithei hi” chuleh Saklam miten “A 
hithei puoi” atih ukhah bang thu ahi? 

SIMMUN-13 I 
Tàngsàng Vuma Kaldawkna 


S. Lamkhosat 

Tàng kal kiti hih thalut tak ahia, thahat, gunchuh leh hangsan angai hi. 
I zuotna tàngvum I phak na dingin, gunchuh angai rnah mah hi. Tàngsàng 
a kaldawk haw hin, a kal dawk uh hetnan a mau nam puonlap a hun khai 
sek ui. Amau hawn jan nih jan thum nek ding, tuipuon, buh leh vanlum 
akipuok sek ui. Tàngvum a huih atàwm ziekin oxygen le akipuok sek ui. 

Khawvel ahin, tàngsàng lien taktak atam a, zie lak achun, Himalayas 
tang hih a lienpen leh tàngsàng pen ahia, aban ah Europe gama Alps 
tàngsàng leh South America gama Andes tàngsàng haw hih ahi. 

Tàngsàng kaldawk hettheih a ana um masa pen chuh Thado 1786 
kuma kum 24 a upa, Jacques Balmat kiti pa Europe Mount Blank 4807 
metre a sàng a ana kaldawk pa khah, Balmat tàngvuma a um pet in, huih 
leh giel kituoh a hat ziekin, a kumsuk theita puoa, jan ahih tak ziekin, a 
giek dentai. Amah hin tàngsàng vuma jan giek ahing in akileh puoi tih hi 
gingchan thi tei dingin a umtai. 

Numei tàngsàng kalhaw laka het masak pen chuh Maria Paradis ahia 
1809 kuma Mount Blanc ana kaldawk ahi. 1871 kum in Lucy Walker in 
Alps tànglak a sàngpen Matterhorn ana kaldawk kit hi. Himalayas tàng 
laka asàn lama sagih na Annapuma hih 8078 metre a sang ahi a France mi 
Maurice Herzog leh alawite 1950 kum in ana kalda.wk ui. 

Mount Everest hih 8848 metre a sàng ahia, khawvel pumpi atàngsàng 
pen ahi. Mount Everest hi agam mi ten Sagarmatha atiu a, 1920 kum a pat 
khan mihiem tamtak in kaldawk ana guou hi. 1921 kum in British mi 
huntieng George Mallory lamkaih nàn ana kal ui. Mi tampi akilehkit ua 

Mallory leh a lawi nih Norton leh Somervell tawh 8090 metres chan ava 
kaldawk ui. Zie pet chun, khawvel ah tang kalsàng pen a het ahiu hi. 

Kum nih zawhin, Mallory in, a lawi nih Irvine leh Somervell a kipuih 
kita, a kal kit tau hi. Thado 8,1924 ni hin Mallory leh Irvine hi 8100 
metres velah amang taua, vuk laka kie tha ahi dingum het ahita puou hi. 
Somervell vang a hung suokcha a, a lawite nih hih a kaldawk masanguh 
ahim, a kaldawk zawh uh ahim, het ahi tapuou hi. Mahleh, athi tenih hi 
Himalays tàngkalna a minthang haw lakah simtel ahizing ui. Mallory leh 
alawipa luong hi 2000 kum in muhdawk ahi tau hi. 

1953 chan gei in Mount Everest tàngsàng hi mi tamtak inkaldawk ana 
guo zing ua, athi le tamtak um in, kuomah ana lawhting zo puou hi. Zie 
kum hin British mi John Hunt lamkaihnan, tàngkal thiem chiet leh hàngsan 
ctiiet ana kal kit ui. Amau haw alawi lawi a akihawp nau ah, New Zealand 
gam mi Edmund Hillary leh Sherpa mi pawtpuo Tenzing Norgay akilawi 
ua, amau nih. mi gunchuh, thahat leh lauhna neilo gel a hiu hi. 

Thaphul 28,1953 ni hin, Hillary leh Tenzing hin 8150 metre a sàng 
mun ah tuipuon giehbuk khat akisak tau hi. A jingkal matakin a giekbuk 
uh a taihsan ua, Mount Everest tàngvum zuon dingin àwl àwl in, a chieh 
tau hi. A dap dan chuh 27°C ahia, thuok ding guol ahi puoi. Tàngvum 
chunga nisa hung suokdawk chuh amuh un alung uh amuong tentai. 
Tenzing amasa a Hillary’n anung azui a, vuk nal dekduk lak achun a chieh 
tau hi. Amau nih a dingin a tunna ding uchuh lam 8 vel chauh ahi tai. 
Oxygen apuok uhih ahung beidem tih ginmawh a um hi. Mahleh, amau 
nih hin thih leh hin khat jawk jawk tin a chieh zing ua, atàwp in, mi 
tamtak in ana patep ua a zawhloh uh, thi leh mang tamtak umna mun 
Mount Everest tàngsàng chung chuh a tung tau hi. 

Amau tenih kaldawk hi khawvel thusuoh chengin ahun suoh dawk 
taua, mi cheng in kuomah kaldawk dinga ana gel loh uh chuh, mi hàngsan 
leh tupgilna neite nih chuh a hung kaldawk phet un, mi cheng in a kipah 



pih tau hi. 1965 kum in, Chinese mi tàngkal hawn mi zuotna ngeiloh leh 
hawh ngeiloh na hiel a saklam pang apat in ahung kaldawk kit ui. 

Tu hin vang, mi zanih vallam Mount Everest tang ah akaldawk tau hi. 
Japante nupi khat junko Tabei chuh 1975 kum in akaldawk a khawvela 
numei laka amasa pen ahi. 1984 kum in India nungak Bachendri Pal chuh 
akaldawk kita, India numei laka amasa pen ahi. 

Tàngkal hih thanawp a umdan chuh a kal theilo tupgilna nei ten a gàl 
et ua, la phuok lawi, abangin thusim jik lawi le a um ui. William 
Wordsworth, Victor Hugo, Madame de Stael, John Ruskin tehaw hin 
Mount Blanc tàng hawihtak chuh a gal et ua thusim leh la hawihtak tak 
ana phuok ui. Tàngsàng kaldawk kiti hi kichona lientak ahi. Tàng neu I 
kal leh a sàng zaw aum a aban I kal beh leh a sàng zaw sem umkit a, a 
sangpen kaldawk nawpna hih mihiem lungsung ah hung pawt sek ahi. 
Tàng kal thanawpna hi tuni chan in abei thei puoi. 

Dawtnate: 

1. Tàngsàng kaldawkten bang zieka puonlap a khaih dawk sek uh ahi? 

2. Khawvel a tàngsàng lien hun tieng min jik ah. 

3. Mount Everest tàngsàng kaldawk tenih min leh a kaldawk kum 
uhjikah. 

4. Tang kal theilo tupgilna nei hawn a vagàl-et nau a pat bang a bawl u? 

5. Edmund Hillary leh Tenzing hih bangtik kuma kaldawk ahiu hi? Metre 
bang zah a sang ahi giehbuk asak nau khah? 

6. India numei tàng kaldawk masapen khah kuo ahi? Bangtik kuma 
kaldawk ahi uhi? Chuleħ meter bangzaha sàng ahi? 

SlMMUN-14 I 

Hindan Phazaw 

S. Lamkhosat 

Greek miching Aristotle in ana gen dan in: “Mihiem hih ahawn a 
chengkhàwm ganhing chi khat ahi”, atii. Zie tawbanga khuosung, gam 
sunga kingaihnatna leh kituok diela chànkhàwma, hinkhàwmna dingchun, 
tawihdàn pha leh hindàn pha a ngai hi. Nam dangten a neihloh leh a 
matloh uh tawihdàn phatak eimi ten I neih uh khat chuh, “Tucha leh 
Behcha” I nei ui. Tun thu khat hun dawng ingka. Inneipa dinga behchapi 
leh tuchapi kin chuh bang ahi? Behcha kin : Mi behcha hin thihni man ni 
chuleh zawn ni hat ni a um leh van a chawmkhàwm a, sep ding hawma 
pang ding ahi. Inneipa khela thu gen pena pang ding ahi. Tucha hih, jawn 
ni, hat ni leh atawi viel pen leh asem pena pang ding ahi. Zie tawbang a 
hih eimi ten sietni hatni a insunga tàwiviel ding I neih uhih tawihdàn 
phapen laka gentheih khat chuh ahi. 

Khuosung hihenla, gamsunga I hinkhàwm nau a hih, liet leh neu 
dungzui, chitna leh thiemna dungzuia kizah tuoh leh kingaihnat tuoh 
etsaknan tawihdan pha tamtak I nei kit ui. Zie haw hih aphat dungzui leh 
amatna ding muna I mat loh tiengleh I hinkhuo leh I lunggel uh anuom 
thei sek puoi. Mihiem hinkhuo hih kipiektuoh leh kilaktuoh hinkhuo ahi. 
Kimuhtuoh, ki punkhàwm leh kikhen kit tih hun hi mihiem hinkhuo a 
um ahi. Khutichun, k i m uhtuoh tienga pàu matdàn, kikhen tienga pàu 
matdàn zing haiw hi agam leh a nam dungzui in achuom chuom aum chiet 
hi. 


Eihaw khuosung mi chiet I kimuhtuoh tieng leh bang gen kileng le, 
khuochuom mun chuom a pat a I kimuhtuoh tiengleh tumlam gam mite 
genbangin I ki Chibai sekui. Zie chuhlsraelten Shalom atiiuva, “Shalom” 
chuh “Chibai” sangin a lul jawi, chuleh “Na dam dam nau hi” tin I ki 

dawng tuoh sek ui. Chuleh, I ki khen ding tieng lele, ‘Mangpha’ I kipie 
tuoh sek ua, ‘Ana dam uh uo’ tin I ki tha sek ui. Kawl leh vaite ahihleh, 
khangdàwngte leh, upate a kimuhtuoh tieng uleh, abawkkhup sek ua, 
kun kawm in a keng bul uh a khawih ua, vang a ngen sek ui. Zie tawbang 
chawndan hih kilawm tak leh kizahtuohna etsakna ahi. Zie hin hinkhuo 
tamtak aphatchuom sak ding ginchak a um hi. 

Khuosung mi leh khuosung mi kikala kimang chawndan pha leh pau 
matdan pha hi I bàwl thei Beksek puou hi. Sàpte vàng akimuhtuoh tieng 
uleh, aphat dungzui in ‘Good Morning’ ahihloh ieh ‘Good Afternoon’ 
akiti sek ui. French miten ‘Bon Jour’ ahihloh leh ‘Bon Soir’ ati sek ua, 
chuleh German ten ‘Guten Marg’ ahihloh leh ‘Guten tag’ ati sek ui. A 
kimat dan thakhat chiet ahi. India miten akimuhtuoh tieng uleh ‘Namaskar ’ 
/ ‘Namaste’ ahihloh leh ‘Israelten Shalom aleikem’ ati sek ui. Tunle eihaw 
le nam dang zat dangte tawh kipawl khàwm zing I hih tak ziekun ‘ Jingkal 
pha’ / ‘ Nitak pha ‘ kiti haw hih I mang pan tau hi. New Zealand Maorishaw 
akimuh tuoh tieng uleh, khat leh khat anak kui uh akimek tuoh sak sek ui. 
Zie tawbang hin I kimuh tuoh tiengleh thugen dan leh umdan agam puok 
dungzui leh a jat dungzui in, chawndan chuom chuom aum hi. Chawndan 
khat gam kltiat adinga kilawm tak leh hawihtak chuh, gam chuom khat 
adinga hawihlo leh kilawmlo tak hithei ahi. Eimi te nitak ahihlohleh zan 
a I ki khen ding tieng ‘Ana mangpha uo’ tih hi I gen loh uleh I lung uh 
amuong thei puoi. Zie hih chawndan tangpin achieh taa, I gen zing uh 
akilàwm hi. I lawite khat in ‘Na dam uh uo’ ei tih leh ei unle ‘Nanghaw 
le na dam tau uo’ akiti tei hi. 

Eihawn, I neih loh uleh I mat loh uh, kawl leh vai ten kizahna etsakna 
a amat uh, thu hawihtak khat chuh, innei pàn a lawinu avak sap leh 
“Huoi” ahihlohleh “Bang ahi” tih khel in “Hajur” tin a kidàwng sek ui. Zie 
khangdàwng hàwn teksie chuleh zahtheih dawlte chunga amat sek uh 
ahi. Chàwndan phatak leh hawihtak ahi. 

Chawndan hawih hi mun chenga mat theih ahi. Kuo ahim khat in 
teksie tawitheilo, kengbai, mitduk lampi kan ding a vak kithuohpih, a 
bus sung vela teksie tawitheilo, numei nau puo chutna changlo, chutna 
awt dan ding tawbang hindan hawih neih hi amah ngeia pieng dawk ahi. 
Mahleh, zie haw zieng hile, eimah kizahpih ziek ahihlohleh, zahchak ziekin 
thilpha ahih heleng le ana hihkha lo le aki um thei sek hi. Zieziekchun, 
Mahatma Gandhi khan thilpha bawldawkna dingin hansanna (courage) 
angai hi ana tii. Amah gen dungzui in (physical courage) a uma ziechuh 
gal leh tuol chuleh sahang lauhlohna leh ngamna chuh ahi. Anihna chuh 
(moral courage) a umkit a, ziechuh thilpha khat a het leh a muh chuh 
hàngsan taka zahchakna leh kizahpihna bei hiela sepdawk leh gendawk 
chuh ahi. 

Mihiem hinkhuo hih kilaktuoh leh kipiektuohna Mnkhuo ahih dungzui 
in, lawi leh guol ahihlohleh invengten in thil eipiek a ahih chun “Ka kipak 
hi” ahihlohleh “Kipah aum ie” tih hi gen tei ding ahi. Thil neucha, thu 
neucha ahih vang in, Igen loh leh eimah chuh lungthim bei, kipahdan 
helo, chuleh, ganhing tawbang kihi mai ahi. Kila tuoh zing leh kipie tuoh 
zing te I hih ziekun chit theih angai mah mah hi. 

Zie tawbang chàwndàn phahaw gelkhàwkna neia tawih hin mihiem 
hinkhuo akipah saka, chuleh, ngaihnatna apunsak: hi. Zieziekchun, zie 
tawbang hindàn, chàwndan phahaw hi in mun, thiemzilna mun, khuolai 
mi kisuk khawmna mun, kichiepna mun, office leh huoitak mun hileh I 
zuih zing ding uh ahi. 

“On saying not ‘please’ ” kiti thusim ah mi khat in ‘please’ a tihloh 
ziekin, mi nih nasa takin a kinak lawh ui. Zieziekchun Englishten ‘please’ 
leh ‘Thank you’ gen ding hih a ngaih khawk dan uleh a gel khawk dan uh 
akimui. 

Dawtnate: 

1. Behcha kin bang ahi? Tucha kin bang ahi. Jik ah. 

2. Chàwndàn pha leh hindàn pha hi huoitak mun haw a mat ding ahi? 

3. Mahatma Gandhi khan hindan pha bawldawk na dinga hansanna nih 
a gen kha hilhchien ah. 

4. Maorishaw a kimuhtuoh tieng uleh bangtin a kilamtuoh sek u? 

5. Nam chuom chuom te a kimutuoh nathu/dan nahet cheng jik ah. 

6. Israel-te a kimuhtuoh tieng uleh bang a gen sek u? 



SIMMUN-15 ~1 

Kieng leh Kim Subuoktu 

Thanglienlal Thangzom 

Khawvel a I kieng leh kim a thil um cheng cheng hih I hinna diu a thil 
pawihmawh vek ahi. Huih, Tui, Lei, Zu leh Va, Thing lehguo haw hih 
etkawl leh ventup zing ding ahi. I kim vel ventup loh akhàwk dan leh a 
subuok thei micheng, thikbawlhaw ziek a pawtdawk theihaw a pat kiven 
ding danhaw hih micheng in a het ding a thilpha ahi. I kimvel ventup hih 
1 hirniau siemphatna ding chauh ahipuoh a mihiem asàng a simte hintheih 
na dingjawk ahi. Kumcheng leh “Thadou ni ngani (June 5), ni hih world 
Environment Day” tin khawvel pumpi a nit ahi. Thil khat a um ding zah 
sang a tamzo a hung um tiengleh, a kimvel a thil umhaw chuh subuok sek 
hi. Zie chuh sappau in pollutant akiti. 

U.S Public health service-te gendan in, thil nin, thilbuok bangzah ahim, 
huihkhuo a ahung um a, zie chun mihiem, hampa, zu leh vachate, mihmg 
hinna hun sukħa thei ding tienga ahung umphat leh huih chuh a buok 
akiti sek hi. Huih sukbuok a pangte laka khawk diek chuh Carbondioxide, 
nitrogenoxide, hydro carbon, Sulphul dioxide leh particulales matter haw 
hih ahi. 

Carbon Dioxide hi Gari keng nei a tai haw a pat in a pawtdawk tam 
pen a, gammang mei, nasepna munpi (Industry), nin kihalna mun a pat in 
le a pawt theih hi. 

Mei a kothei thil akihal tieng Co2 (Carbondioxide) a pawtdawk sek hi. 
A reaction chuh hiti hih ahi 2C+02 2Co2 

Chun a sat diek tieng leh Carbon Dioxide hih a chuom in akikhen a, 
CO ahung kisiem sek hi. Co —► CO+O. 

Tata Energy Research Institute ten 1997 kum a a khuol chilnau dung 
zui in, India sunga a mihiem 2.2 million vel hih kum cheng leh huihthieng 
lo ziek in a thi zing ui, a tiu hi. 

Huih subuoktu ahinN02 le a panga, huih a um N2 leh 02 akihelkhawm 
tieng hung kisiem dawk sek ahi. 

N2+02 1210+165 ’C 2NO 

Suongmeihawl, thauhaw apat inleNO (Nitric oxide) lehNo2 (Nitrogen 
Dioxide) hih apawtdawk thei hi, khawpi sunga mitam na mun haw ahin 
le N02 huih a tam diek sek hi. 

Meikhu (Smoke) hih meibuol sahtak (fog) a pat a kisiem ahi a, huih 
tamtak leh thil neucha cha (Particles) kigàwmkhàwm ahi. Meibuol sahthim 
khekkhuk a hung kaihtieng leh zie hin chuh chuop anatsak nuom sek hi. 
Thingnah lonah haw le a susie a, agah a tawm lawh sek hi. 

Sulphur Dioxide (Co2) kiti huih hile gimneih umtak Sulphur telna thil 
a kihel tieng hung pawtdawk sek ahi. London Khawpi ah Awllentha 
(December) 5-9 1952 kumkhan Sulphur dioxide tawh kigawm meibuol 
nasatak ni nga (5) vel ana jing a, zie chun bukse nat (Bronclites) awmnat 
khawsik (Pheuneonia) leh hui kitup loh ziek in mihiem sangli (4000) 
hinkho ana bei hi. 

No2 leh So2 huihkhuo a um tiengleh NH3 (Nitric Acid) leh H2S04 
(Sulphuric Acid) a hun siemdawk sek in, zie acid te nih hih HCL 
(Hydrochloric acid) tawh ahung kigawp tieng leh a tang in lei chung ah 
ahung kie sek a, ziechuh Acid rain (Tui thuk) a kiti a meibuol sahtak 
(tuimei) daitui, vuk leh giel haw le Acid rain a tel sek hi. Gam khenkhat 
ah ading in, thil susethei penpen ahi sek. Insakna leh lim siemna a kimang 

sunu suong, suongvom, suongvamhaw hihhahpin a Susie thei hi. Greece 
leh Italy gama um milim tamtak tuithuk hin a susie a, India gama um Taj 
Mahal hile a sumuol hi. 

A chiehsa kum bang zah ahim apat in, huihthiengloh ziek in, gim neih 
umtak thil ana suok dawk khatai, Zie chuh Bhopal Gas Tragedy tin ana 
kihei. Awllentha (December) 3,1984 kum khan Madhya Pradesh khuopi, 
Bhopal ah Methy Isocyanide kisiemna mun a hung puok kek khàk ziek in 
mi tamtak in thihna ana tuok ui. Zie Methy Isocyanide hih carbaryl (ganhing 
neu haw thah na ding a kisiem) mun Carbide Factory a pat ahi. 

Jan khanglai takin zie factory kawm a cheng mipi haw chun mita 
malcha kithehkhum bang in, in a le um thei lovin in lampi ah ataiviel 
zieng ui. Khavak phet in mi 1000 val lamlien ah thisan a ki mui. Mi 100 
vel amit uh aduk a, lakh khat val taksa nawpmawh na chichuom chuom 
nei in a um ui. 

Huih subuok atam zaw hih Gari (Vehicles) apait ahih ziek in, zie huih 
thienglo sukniemna ding hin a nuoi a thu haw hih zuih ding a siem ahi: 

i) Lead tel lohna petrol mat ding, 

ii) Lamlien a tai Gari haw cheng hih Catalytic converter bulh vek 
ding, 

iii) Gari tai viel haw hih Compressed Natural gas (CNG) mang thei 
dinga siem ding, 

iv) Gari taiviel haw ading a tui apat electric, solar energy (Nisa tha 
manga) tai theih ding a siem ding, 

v) Gari apat a meikhu pawt hih a teh na a tehzing ding. Gari lui taluo 
huih subuok theih haw mat loh ding. 

Dawtnate: 

1. Kieng leh Kim subuokte hin, hinna bang tieng in a susie thei hi? 

2. December 5-9,1952 sung hin London ah mihiem 4000 hinna ana bei a, 

bangziek ahi? 

3. Bhopal Gas Tragedy khah bangzieka ana um ahi? 

4. Huih sukbuok thu ah U.S. Public Health Service-ten bang ana gen u? 

5. Carbondioxide leh Surphur Dioxide hih chawmchan jik ah. 

SlMMUN-16 | 

Tui Subuoktu 


Tui hih adik tak a H (Hydrogen) nih leh oxygen khat kiihel H20 chemical 
formula nei ahi a, Mahleh, tui Chimset, thiengset hih a um bek puoi, a 
sung a hin, a kihel bang ahim khat bek aum sek hi. Mit a muh thieh loh 
ganhing neucha cha le a um a, tui nin (buok) hettheilma haw chuh: 

i) Tui hih a gim leh alna bei ahi a, tui in gim leh alna a neih tieng leh 
a buok sek hi, 

ii) Tuipi leh dil haw a, a namsie a hung pawt tieng, 

iii) Tui hih rong neilo ahi a, rong chuom chuom a hung pawt leh a 
buok ahi, 

iv) Tui lak a hampa tamtak a hung khandawk tieng, 

v) Tui chunga thau, tawbang a kilap a hung tam tieng. 

Leichung a um tui atamzaw hih dawn thieh ahipoi. World health 
organisation-te muhdawk dan in, India sunga kilaktuoh theih natna haw 
21 % vel hih tui apat ahi atiu hi. Eimai phatchuom na ding chauh a mat a, 
tuipi a tui nin a lutsak chuleh tui lak a thilnin gunei tamtak paihlut haw hin 
tui a subuok in dawn ding tui a tawm sak hi. 

Tui thienglo dawn jiek a hung kipan natna tamtak kum sawtpi a pat 
hung pawt ahitai. Zie haw chuh, khawsikpi (Typhoid), Santen (Dysentery), 
gilnat ekkhawh (Cholera), Taksangawi (Polionueties), thin natna 
(Hepatities) haw hih ahi. Zie natpi hikhaw hih anate zun leh ek haw ah 
pawt in, tui lak a a um tieng leh tui in a paw viel sek hi. Gancha haw leh 

in a pata nin kipaihdawk, nek leh chak siemna nin, lehkha siemna khawl, 
savun siemna apat a nin hung ki paih dawk hin tui a subuok sek hi. Chun 
tui lak a um sa leh nga hawn a thihlawh sek ui. Lobawlna apat tui nin leh 
lei apat a luongdawkhaw hin tui nin a tawklut ua, tichun tui a hampahaw 
hung tam in, tuithieng a sukang a, mihiem pun ziek in chenna ding a 
kimat ziek in tui tamtak a kangtai. Manipur a, dil masahaw chuh Takyelpat, 
Keisampat, Khonghampat, Prompat, Tekhaopat, Akampat leh Kombiseipat 
haw hih ahiu hi. 

Mihiem thilsiem ganhingte thahna ding a lo (Insecticide) van sawpna 
(Surf) lo (Pharmaceuticels) rong (Paints) nek leh cha lak a kihel lo, 
khuoilupuon haw hin nga leh tui hampahaw dingin gim limlo, athum a al 
deih um lotak leh rong chuom chuom a hung suok dawk sek hi. Ganhing 
thahna a kihamat pen lo hih DDT (Dechloro dephenyl trichloroethane) 
ahi. DDT kihah mat jiek hin zu leh va tampin a thih lawh ui. Mihingte a 
dingin le damtheihna a Susie sek hi. Tui kisubuok lak ahin gunei tak tak 
lead, cadmium, mercury, leh a dang dang a um sek hi. Kum 1960-1963 
sung hin Japan gama um Minamata tuipi hi a dawn ua pat in, mi 111 (za 
leh sawm leh khat) in a thihlawh uh a sang tamtak in a ngawl lawh ui. 

Hilchietnate 

Awlentha ni 5th hih khawvel pumpi a world environment day ti a 
kimang sek ahi. 

Huih subuok a pang diek haw chuh Carbon dioxide, nitric oxide, 
Nitrogen dioxide hydro carbon, sulphur dioxide leh particulatis kiti 
haw hih ahi. 

Acid rain kiti hih NH3 leh H2S04 (sulphuric acid) tawh a hung ki 
gawp a guoh tui thuk hung zu hih ahi. 

Bhnpal eas trasedv (Oct, 3 1984) kum a huih phalou hung pawt khan 
Methyl Isocyacide ahi. 

CNG hih compressed Natural gas tih na ahi. 

Tui hih amah hihna a a gim bei, a rong bei ahi. Agim ahim, arong ahim 
a hung um leh tui hih a buok tihna ahi. 

DDT hih Dichloro dephenyl Trichloroethane tih na ahi Ganhing thahna 
damdoi ahi. 

Dawtna: 

1. Huih hih bang atih tieng leh thienglo sek ahi? 

2. Huih subuok a pang khenkhat gen tie? 

3. Carbon dioxide hih bang bang a pat hung pàwt ahi? 

4. Carbon mono oxide hung kisiem dan (reaction) jik ah. 

5. Tui thuk (Acid rain) hih bangti a hung um thei ahi? Bang bang a susie 
thei hi? 

6. Tui hih bang athih tieng leh buok sek ahi? 

7. Manipur a dil ana mang haw na het cheng gen ah? 

SlMMUN-17 1 

Chakkouba & Ningol Chakkouba 

Lienkhopao Thangjom 

Tulai a “Ningol Chakkouba” kiti, Meiteite khankhuo a ni pawimawh 
mah mah hih, Meiteite lak chauh hilo in, thingtang mite laka le ngaihsàn 
leh zuih a hung hitai. Zie chakkouba hih Meitei tha sim a, Hijangei ni nih ni 
a kimang sek ahi. Cħakkouba ni sut dawk dan chuh a nuoi bang hih ahi: 

Meitei tha hih khat ah ni 30 jel a um a, kumkhat in tha 12 aum hi. Tha 
minte chuh: 


0) 

Sajibu 

(2) 

Kalen 

(3) 

Inga 

(4) 

Ingen 

(5) 

Tha-wan 

(6) 

Langban 

(7) 

Mera 

(8) 

Hijangei 

(9) 

Poinu 

(10) 

Wakching 

(11) 

Phallel 

(12) 

Lamta. 


Sajibu hih Tunpi tha bullam tawh a kituoka Hijangei hih Phaltha kal 
nihna tawh a kituok hi. 

Chakkouba kimat patna : 

Malai a Meitei lengte laka amasa pena kigenNongda Lairen Pakhangba 
hunlai 33 -34 A.D. hunlai lchan, Meiteite Chakkouba kiti khankhuo hih 
ana kimang pantai, akitii. Zie thu hi Cheitharon Kumbaba leh Kanglen 
Shalen puba kiti lehkhabute nih ahin ana kijik hi, akitii. 

Mabung Chakkouba : 

Zie hunlui lai chun, Ningol Cħakkouba ana kiti naipuoi. Mahleh 
Mabung Chakkouba leh Piba Chakkouba ana kiti mai ahi. Athu kichietna 
khat chuh, Nongda Lairen Pakhangba zinu Laisana hin, a upa Poirenton 
hih “Mabung Chakkouba” ading in ana sam a, aman, a upa chun vang a 
ngetsakna ding in puon khat a pie a, a upa chun le a vangsakna ban ah 

thil tampi ana piei akitii. Chun, nitak a Chakkouba an kuong a um zawh 
un a inlam ah kipaktak in akileh kittai. 

Chun, zie Chakkouba hih, Mabung (piba) lam, a langbaih chun, 
(a umtheih loh chun) amau kinaihpihte, amau thasanga pangthei dingten, 
athasan mai ding uh ahi. Zie, Mabung Chakkouba hih hun sawttak ana 
kimanga, 1834 A.D. chan khan mumal lotakin ana um hi. 

Ningol Chakkouba hita : 

Ningol Chakkouba hih Mabung Chakkouba a hung kipan ahi. 1834- 
1844 A.D. hun sung hin, leng Chandrakirti (Ningthempishak) hih Manipur 
leng in ahung pang a. Amah hun sung hin, masanga Chakkouba ahin, 
Mabung Chakkouba ana kiti khahNingoi Chakkouba in a hung kithengtai. 
Thil tamtak ana kitheng mah leh, chakkouba ana kimat sekna hun chuh 
akitheng puoi. Mahleh Chakkouba ahin, Ningol Chakkouba a hung kititai. 
Chun, Chanute anne dinga sam dingte chuh, chanu nunglam, a piennau 
nu leh pate a hung hitau a, sap dingte chule chanute, pasal neitate a hung 
hi tau hi. 

Ningol Chakkouba ni a Thilpiekte : 

Chun, Ningol Chakkouba ni a thilpiek hih masang in khankhuo dan a 
ahi ding dawl deuh ana um mah leh, chanu lam in le amau deih dan dan in 
thil piek a pie thei tau a, khutibang chun, pasal lam in le amau deihdan 
dan in a bawl theitau hi. Zie zinglai chun, guolphalo deuh leh mi tawih 
banga tawi zolote ding in, lungkhamna leh muolpho theihna atam hi. 

Thumal hilhhietna 

Sajibu = Meitei Calendar a kum khat sunga tha masapen 

Hijangei = Meitei Calendar a kum khat sunga tha gietna 

Ningol = Pasal neisa chanute 

Chakkouba = Ane dinga sam 

Nongda Lairen Pakhangba= Manipur a leng masa pen 

Mabung = Meitei pau a, upa 

Moupa = Meitei pau a, naupa 

Piba = Suohpih pasal 

Mache = unu 

Machan = naunu 

Dawtnate: 

1. Chakkouba hih chi bang zah in ana kikhen? 

2. Ningol chakkouba hih bang tihna ahi? 

3. A.D. 33-34 leh 1834-1844 hihNingol Chakkouba thu a 
apawimawhna gen ah. 

4. Chandrakirti mindang khat gen ah. 

5. Ningol chakkouba thu tien 15 jik ah. 













